‘Dos pertama AstraZeneca, dos kedua pun AstraZeneca’

Menteri Penyelaras Program Imunisasi Covid-19 Kebangsaan (PICK), Khairy Jamaluddin memberi jaminan penerima vaksin AstraZeneca dos pertama akan diberi vaksin jenis sama bagi suntikan dos kedua.

Susulan berita antarabangsa bahawa campuran dua jenis vaksin mampu memberi ketahanan yang lebih, beliau berkata khabar angin yang mengatakan penerima AstraZeneca di Malaysia akan memperoleh vaksin Pfizer-BioNTech bagi dos kedua adalah khabar angin.

“Bagi dos pertama vaksin AstraZeneca, dos kedua juga AstraZeneca. Walaupun kumpulan teknikal membentangkan kepada Jawatankuasa Khas Jaminan Akses Bekalan Vaksin (JKJAV) mengenai campuran itu, kami masih mengkajinya.

“Kami berpendapat bahawa ia masih belum meyakinkan untuk membuat keputusan mencampurkan dua jenis vaksin. Kami akan terus mengkajinya.

“Buat masa sekarang kami akan memberikan dos yang sama bagi suntikan pertama dan kedua,” katanya pada sidang media mingguan secara maya, hari ini.

Sebelum itu Universiti Oxford menjalankan kajian campuran vaksin itu dan mendapati ia menghasilkan daya tahan yang lebih baik.

Kajian keberkesanan pengambilan vaksin jenis Pfizer bagi suntikan pertama dan AstraZeneca bagi dos kedua selepas empat minggu menunjukkan kepekatan antibodi yang tinggi terhadap protein coronavirus.

Kajian itu, yang digelar Com-COV, mendapati pemberian campuran vaksin daripada dua pengeluar yang berbeza dalam apa saja kombinasi bagi setiap dos suntikan mampu menghasilkan antibodi yang lebih berbanding biasa.

Data itu diperoleh daripada beberapa negara Eropah yang mula menawarkan vaksin alternatif AstraZeneca sebagai suntikan kedua selepas vaksin terbabit dikatakan boleh menyebabkan pembekuan darah.

Sementara itu, Khairy yang juga Menteri Sains, Teknologi dan Inovasi berkata fasa ketiga PICK yang membabitkan vaksinasi terhadap lebih 13.7 juta penduduk Malaysia berumur 18 tahun ke atas, sudah bermula di tujuh negeri dan wilayah.

Beliau berkata fasa yang digerakkan secara berperingkat itu dilaksanakan di Kuala Lumpur, Selangor, Melaka, Putrajaya, Labuan, Pulau Pinang dan Sarawak.

“Pelaksanaan Fasa Tiga digerakkan secara berperingkat di tujuh negeri yang telah mencapai kadar vaksinasi atau diberi janji temu kepada lebih 80 peratus penduduk mereka,” katanya.

Khairy berkata, lebih 16.7 juta individu sudah mendaftar sebagai penerima vaksin setakat semalam, merangkumi lebih 5.36 juta penerima vaksin fasa dua dan 11.4 juta penerima fasa tiga.

“Jumlah warga emas yang berdaftar sudah mencecah sebanyak 2,848,431. Bilangan warga emas yang sudah menerima sekurang-kurangnya satu dos vaksin pula adalah sebanyak 2,119,088,” katanya.

Beliau juga memaklumkan beberapa Pusat Pemberian Vaksin (PPV) Mega akan mula beroperasi pada kapasiti yang lebih tinggi bermula hari ini, dengan pelaksanaan suntikan dos kedua.


Menteri derma gaji kepada rakyat, Najib simpan derma di Pavillion?

Sudah seminggu lebih sejak keputusan mahkamah berhubung wang disita RM114 juta membabitkan Datuk Seri Najib Razak berlalu dan bekas Perdana Menteri itu masih mengunci mulutnya terhadap status tindakan selanjutnya berhubung wang tersebut.

Atau adakah Najib sibuk membahagi-bahagikan wang tersebut untuk askar sibernya bagi menyerang kerajaan Perikatan Nasional? Atau adakah wang tersebut sebenarnya masih belum dituntut? Rakyat jelata tertanya-tanya berhubung status wang tersebut.

Harapan rakyat pastinya Najib tidak menyimpan semula wang tersebut di kediaman mewah, Pavillion dan ramai juga menunggu sekiranya wang tersebut didermakan akan kepada mereka atau mungkin UMNO juga sepatutnya mendapatkan wang tersebut.

Sememangnya rakyat melihat Najib sebagai pemimpin contoh terbaik apabila menyimpan wang derma secara senyap-senyap takut dicuri oleh penyamun atau tukang pecah rumah.

Penyamun berkeliaran merata-rata pada ketika zaman ramai orang susah semasa era pandemik ini, jadi sebaiknya ia dijaga di tempat selamat dan lebih selamat disimpan di tempat rahsia.

Bagaimanapun, rakyat masih tertanya-tanya dan mencari-cari jawapan, apakah Najib dan UMNO sudah menuntut wang tersebut? Apakah pembahagian sama rata sudah dilakukan?

Bukankah tempoh hari peguam Najib berkata akan memberi pihak berkuasa 24 jam untuk memulangkan wang tersebut? Tempoh 24 jam sudah berjam-jam berlalu, tapi rakyat pun tidak tahu apa sedang berlaku dengan wang tersebut?

Janganlah melenting pula apabila Agenda Daily sekadar bertanya, sememangnya kita mengetahui Najib seorang yang pemurah dan sudah banyak derma kepada rakyat diberikannya.

Cuma harapannya kali ini wang RM114 juta itu juga dapat didermakan kepada rakyat, bukannya apa, rakyat sememangnya mendambakan sifat pemurah Najib tambahan pula ketika wabak Covid-19 ini ramai yang berdepan kesempitan hidup.

Semalam baharu sahaja kerajaan mengumumkan pemotongan tiga bulan gaji Menteri dan Timbalan Menteri untuk membiayai perbelanjaan berkaitan Covid-19 dan ini adalah tanda solidariti pemimpin bersama rakyat dalam menghadapi cabaran zaman pandemik ini.

Seharusnya Najib dan juga rakan baiknya, Datuk Seri Anwar Ibrahim bersama anak muridnya, Datuk Seri Ahmad Zahid Hamidi menyahut seruan tersebut untuk memotong gaji Ahli Parlimen mereka untuk disumbangkan kepada rakyat khususnya.

Memandangkan Najib dan dua rakan akrabnya itu sentiasa mempunyai buah fikiran bernas untuk membantu rakyat malah menjadi pengkritik tegar kerajaan, maka oleh itu sebaiknya mereka juga menunjukkan tauladan yang sama.

Ayuhlah derma gaji Ahli Parlimen masing-masing demi membantu rakyat, ambil gaji Ahli Parlimen pun bukan masuk Dewan Parlimen pun perlu dibayar gaji penuh.

Tidak mahu tidak, sekurang-kurangnya Najib dan Ahli Parlimen blok pembangkang juga senada dengan kerajaan, berkorban demi rakyat untuk memotong gaji mereka bagi disumbangkan kepada rakyat jelata yang memerlukan.

Janganlah mengikut contoh tidak baik menyimpan wang derma yang sepatutnya diagihkan untuk kegunaan kebajikan di rumah masing-masing. Lebih baik dielak simpan di Pavillion kerana disitu pun tempat simpan duit penyamun.

Baru-baru ini, Hakim Mahkamah Tinggi, Datuk Muhammad Jamil Hussin dalam penghakimannya, berkata mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Bagaimanapun, status wang berjumlah RM114,164,393.44 tidak diputuskan selepas tiada sebarang perintah dikeluarkan mahkamah sama ada ia akan dikembalikan kepada pemilik atau disimpan kerajaan.

Najib dan UMNO masih belum mengeluarkan sebarang kenyataan berhubung status wang tersebut, ia menjadi tanda tanya milik siapakah wang tersebut sebenarnya?


46,558 positif Covid-19 di UK sehari selepas mansuh sekatan

United Kingdom (UK) merekodkan 46,558 kes positif baharu Covid-19 dan 96 lagi kematian pada Selasa – jumlah kematian tertinggi sejak Mac lalu, menurut data diterbitkan kerajaan.

Jumlah terbaharu itu muncul tatkala England membuka semula negara itu dengan memansuhkan semua sekatan dan larangan Covid-19 pada 19 Julai lalu, dan kebenaran kepada lebih 60,000 penyokong pasukan bolasepaknya memasuki Stadium Wembley di London menyaksikan perlawanan akhir EURO 2020 pada 11 Julai lalu.

Jumlah kematian semalam adalah yang tertinggi sejak 98 pesakit meninggal dunia pada 24 Mac lalu.

Menurut data terbaharu itu, 745 pesakit Covid-19 dimasukkan ke hospital pada 14 Julai dan 4,500 lagi pada tujuh hari terakhir ini – peningkatan sebanyak 38.4 peratus.

UK juga melaporkan 35,670 individu menerima suntikan dos pertama vaksin Covid-19 pada Isnin, sekali gus menjadikan keseluruhan rakyat Britain yang menerima sekurang-kurangnya dos pertama suntikan kepada lebih 46.3 juta orang.

Sebanyak 143,560 individu lagi menerima dos kedua semalam, menjadikan individu yang telah melengkapkan kedua-dua vaksin itu seramai lebih 36.2 juta orang

Pada masa sama data itu juga menunjukkan 934,000 pelajar menjalani kuarantin kendiri dengan 773,700 daripadanya kemungkinan menjadi kontak rapat kepada individu positif Covid-19 ketika di sekolah, sementara selebihnya di luar sekolah.

Pakar kesihatan menggesa orang ramai supaya mendapatkan vaksin dan mengikuti langkah berjaga-jaga, walaupun setelah sekatan Covid-19 di England berakhir.

Pengarah Kesihatan Awam England Dr Yvonne Doyle, berkata 18 bulan terakhir telah menyusahkan rakyat negara itu dan kini setelah sekatan dimansuhkan orang ramai boleh melakukan apa yang mereka kehendaki selama ini.

“Namun, kita mesti melakukannya dengan berhati-hati dan tetap peka. Kita berada dalam gelombang jangkitan yang mengalami peningkatan lebih daripada 40 peratus dalam seminggu terakhir. Masih ada risiko penyakit bagi orang ramai.

“Kita semua dapat mengurangi risiko dengan mendapatkan kedua-dua dos vaksin, melakukan ujian dua kali seminggu di rumah dan menghabiskan lebih banyak masa di luar atau di bilik yang pengap udara,” katanya. – Agensi


Kes rasuah Zahid di Mahkamah Tinggi Shah Alam pula ditangguh

Perbicaraan kes rasuah Presiden UMNO, Datuk Seri Ahmad Zahid Hamidi berkaitan Sistem Visa Luar Negara (VLN) di Mahkamah Tinggi Shah Alam hari ini ditangguh kepada 1 September.

Hakim Mohd Yazid Mustafa menegaskan perbicaraan perlu disambung minggu depan kerana kepentingan awam tetapi bergantung kepada keadaan Zahid yang dilaporkan akan menjalani pembedahan.

Beliau berharap pihak pendakwaan dan pembelaan dapat mencari tarikh yang dipersetujui untuk perbicaraan diteruskan.

Terdahulu, peguam Zahid, Ahmad Zaidi Zainal, memaklumkan mahkamah bahawa anak guamnya dimasukkan ke hospital atas kecederaan yang dialaminya akibat jatuh.

Presiden UMNO itu berdepan 40 tuduhan menerima suapan daripada Ultra Kirana Sdn Bhd berhubung sistem visa asing kerajaan. Kes ini kali terakhir didengar pada 27 Mei, sebelum ditunda beberapa kali.

Zahid, 68 tahun, berdepan 33 pertuduhan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Dia didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi, jika sabit kesalahan.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SGD13.56 juta berhubung sistem VLN antara 2014 hingga 2017.

Bagi tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Dia  didakwa melakukan kesalahan tersebut di Country Heights, antara Jun 2015 dan Oktober 2017, mengikut Seksyen 165 Kanun Keseksaan yang membawa hukuman penjara maksimum dua tahun, atau dengan denda atau kedua-duanya jika sabit kesalahan.

Semalam, Mahkamah Tinggi Kuala Lumpur menangguhkan lagi prosiding membabitkan penghujahan lisan kes Zahid yang berdepan 47 pertuduhan pecah amanah, rasuah dan pengubahan wang haram dana Yayasan Akalbudi, setelah Presiden UMNO itu dimasukkan ke hospital untuk prosedur kecederaan tulang belakang,

Penghujahan lisan kes Presiden UMNO itu sepatutnya didengar mulai hari ini dan 6 hingga 9 September depan, setelah pihak pendakwaan menutup kesnya pada 19 Mac lalu.

Bagaimanapun ketika prosiding bermula, peguam bela, Hisyam Teh Poh Teik, yang mewakili Zahid memberitahu mahkamah anak guamnya tidak dapat hadir kerana perlu menjalani prosedur ‘pain intervention’.

Dalam kes di Mahkamah Tinggi Kuala Lumpur itu, Presiden UMNO berkenaan berdepan 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan wang berjumlah puluhan juta ringgit milik Yayasan Akalbudi.

Dia didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.

Kesalahan mengikut Seksyen 409 Kanun Keseksaan itu didakwa dilakukan antara 13 Januari 2014 dan 11 Januari 2016.

Bagi lapan pertuduhan rasuah, Presiden UMNO itu dituduh menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn. Bhd.

Suapan itu sebagai dorongan kepadanya atas kapasiti selaku Menteri Dalam Negeri pada ketika itu untuk membantu syarikat terbabit mendapatkan projek MyEG, membekalkan cip pasport serta menyediakan perkhidmatan pusat sehenti di Pakistan dan Nepal.

Pertuduhan dikemukakan mengikut Seksyen 16(a) Akta SPRM 2009 yang memperuntukkan hukuman penjara sehingga 20 tahun dan denda tidak kurang daripada lima kali nilai suapan atau RM10,000 mana lebih tinggi, jika disabitkan kesalahan.

Presiden UMNO itu juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 2016 dan 2018.

Dia didakwa mengikut Seksyen 4(1)(a) Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dipenjarakan sehingga 15 tahun dan denda tidak kurang daripada lima kali ganda jumlah atau nilai hasil aktiviti haram atau RM5 juta, mana lebih tinggi jika sabit kesalahan.


Dua subvarian Omicron kini ancam kehidupan normal di Indonesia

Dua subvarian Omicron, yang muncul pada awal Jun 2022, kini mula mengancam kehidupan normal yang telah kembali ke Indonesia dalam beberapa bulan terakhir, setelah sekatan dilonggarkan kerana kes Covid-19 masih terkawal.

Negara itu merekodkan 168 kes harian pada 2 Mei 2022, dan 218 pada 30 Mei, menyemarakkan harapan untuk beralih kepada endemik. Bagaimanapun, jumlah kes harian meningkat kepada 1,242 pada 15 Jun.

Susulan itu, Presiden Joko Widodo mengarahkan kerajaan meningkatkan kebolehcapaian vaksin penggalak Covid-19 bagi mengelakkan lonjakan yang dicetuskan oleh subvarian baharu, BA.4 dan BA.5.

Setakat ini, Indonesia telah memberi dos pertama dan kedua vaksin Covid-19 kepada seramai 168,183,942 orang, atau 80.75 peratus daripada sasaran nasional iaitu 208,265,720 penerima.

Pada 10 Jun, Kementerian Kesihatan (Kemenkes) memaklumkan bahawa peningkatan kes Covid-19 di Indonesia baru-baru ini telah dicetuskan oleh subvarian Omicron BA.4 dan BA.5, yang memasuki negara ini pada awal Jun 2022.

Subvarian BA.4 dan BA.5 boleh mengelak imuniti yang terbentuk melalui vaksinasi dan merebak dengan cepat. Peningkatan semasa tidak ada kaitan dengan kelonggaran sekatan semasa cuti dan telah disebabkan oleh penyebaran varian baharu.

Sehingga 15 Jun, sekurang-kurangnya 20 kes subvarian BA.4 dan BA.5 telah dikesan di Indonesia.

Bagaimanapun, Menteri Kesihatan Budi Gunadi Sadikin memberi jaminan bahawa keadaan di Indonesia masih terkawal berdasarkan dua petunjuk Pertubuhan Kesihatan Sedunia (WHO).

Kedua-dua penunjuk itu ialah kadar positif atau kadar pesakit positif daripada semua yang diuji.

Di Indonesia, kadar positif adalah di bawah lima peratus. Di peringkat nasional, ia kini ditambat pada 1.15 peratus, dengan kadar tertinggi dicatatkan di Jakarta pada tiga peratus.

Justeru, Kemkes sedang berusaha untuk mencegah peningkatan jumlah kes di Jakarta dengan mempergiatkan pengesanan kes dan penguatkuasaan protokol kesihatan.

Penunjuk kedua ialah penularan komuniti atau penularan virus SARS-CoV-2 dalam komuniti.

Walaupun ambang WHO ialah 20 bagi setiap 100 ribu penduduk setiap minggu, kadar penularan komuniti Indonesia kekal pada sekitar satu per 100 ribu penduduk.

Dari segi epidemiologi, varian BA.4 telah dikenal pasti di 61 negara, kebanyakannya di Afrika Selatan, Amerika Syarikat, United Kingdom, Denmark dan Israel, daripada 7,524 jujukan yang telah dilaporkan melalui Inisiatif Global mengenai Perkongsian Semua Data Influenza (GISAID).

Subvarian BA.5 telah dikesan di 65 negara, termasuk Amerika Syarikat, Portugal, Jerman, United Kingdom dan Afrika Selatan, melalui 10,442 jujukan yang dilaporkan melalui GSAID.

Subvarian dapat menularkan lebih cepat dalam kalangan orang ramai, tetapi setakat ini tidak ada petunjuk bahawa ia menyebabkan keterukan yang lebih tinggi berbanding dengan subvarian Omicron lain. Kadar kematian bagi varian baharu juga lebih rendah, hanya satu perdua belas atau satu persepuluh daripada varian Delta dan Omicron.

Sadikin menganggarkan bahawa kes BA.4 dan BA.5 akan memuncak kepada 25,000 kes sehari paling banyak di Indonesia, seperti yang ditunjukkan oleh pemantauan varian di negara lain.

Kemuncak kes biasanya berlaku sebulan selepas kes pertama dikenal pasti. Dalam kes ini, dianggarkan kemuncak kes BA.4 dan BA.5 di Indonesia berkemungkinan berlaku pada minggu ketiga dan keempat Julai 2022.

Sebelum ini, Indonesia telah menyaksikan tiga lonjakan Covid-19, dengan kes harian mencecah sehingga sekitar 60,000.

Gelombang pertama direkodkan dari Januari hingga Mac 2021 dan dicetuskan oleh varian Alpha. Gelombang kedua dari Mei hingga Julai 2021 disebabkan varian Delta. Gelombang ketiga telah disaksikan pada Februari–Mac 2022 disebabkan oleh varian Omicron.

Bagi mendepani gelombang keempat, Kemkes telah memperhebatkan penjujukan genom keseluruhan (WGS) untuk memeriksa kehadiran subvarian BA.4 dan BA.5 dalam 1,242 pesakit yang disahkan positif Covid-19 secara nasional setakat 15 Jun.

Kemkes masih mengumpul laporan mengenai hasil penyelidikan WGS dari lima wilayah yang mengalami trend peningkatan kes, kata jurucakap Kemkes Mohammad Syahril pada dialog bertajuk “Awas, Omicron kembali ke Indonesia.”

Kementerian itu juga telah mengeluarkan pekeliling yang meminta semua pejabat kesihatan dan hospital sentiasa berwaspada terhadap peningkatan kes BA.4 dan BA.5 dan menyediakan semua sumber untuk memberi perkhidmatan kesihatan kepada masyarakat.

Sementara itu, Pasukan Petugas Covid-19 meminta pihak berkuasa menjalankan pengawasan molekul epidemiologi dengan menggunakan kaedah yang sesuai bagi menentukan punca khusus peningkatan jumlah kes di negara itu.

Jurucakap Pasukan Petugas Covid-19 Prof Wiku Adisasmito berkata sebab peningkatan kes semasa, termasuk peningkatan mobiliti orang ramai, pengabaian protokol kesihatan, dan kemunculan subvarian BA.4 dan BA.5 Omicron.

Adisasmito menggesa usaha mengenal pasti punca khusus peningkatan kes Covid-19 di Indonesia sekurang-kurangnya dalam tempoh dua hingga tiga minggu akan datang agar keadaan dapat dikawal.

Dalam pada itu, Hospital Kecemasan Wisma Atlet untuk Covid-19 telah memastikan ketersediaan kemudahan dan infrastruktur untuk bertindak balas terhadap sebarang lonjakan kes Covid-19, kata Mejar Jeneral Dr Budiman, penyelaras hospital kecemasan.

Hospital itu menyediakan sumber manusia, peralatan perubatan, ubat-ubatan, oksigen, dan peralatan perlindungan diri, serta memastikan ketersediaan 3,801 katil untuk pesakit, menurut Budiman.

Bagaimanapun, perkara yang paling penting ialah orang ramai sentiasa berwaspada dan menerapkan protokol kesihatan yang betul untuk mencegah penularan virus.

Menurut data Pasukan Petugas Pengendalian Covid-19, setakat 17 Jun, negara telah merekodkan sejumlah 6,064,424 kes Covid-19, 5,901,083 pulih dan 156,673 kematian. – Antara


Empat lagi mayat mangsa banjir ditemukan di Shah Alam: Polis

Pasukan pencari dan penyelamat menemukan empat lagi mayat dipercayai mangsa banjir di sekitar Seksyen 25 Taman Sri Muda di Shah Alam, hari ini.

Memetik kenyataan Ketua Polis Daerah Shah Alam, Asisten Komisioner Baharudin Mat Taib malam ini, mangsa adalah dua lelaki dan dua wanita manakala bangsa atau warganegara mereka belum dikenal pasti.

“Pertambahan empat kematian hari ini menjadikan jumlah terkini korban banjir di Shah Alam adalah 12 orang iaitu tujuh lelaki dan lima wanita.

“Semua mangsa di hantar ke Hospital Shah Alam untuk dibedah siasat dan kes disiasat mengikut kematian mengejut (SDR),” katanya dalam kenyataan, hari ini.

Dalam perkembangan lain, Baharudin berkata seramai 31 orang ditahan Bahagian Siasatan Jenayah IPD Shah Alam susulan kejadian pecah dan ceroboh kedai serbaneka di kawasan berkenaan, semalam.

Katanya, individu yang ditahan adalah 10 warganegara Indonesia, tujuh Bangladesh, sembilan Nepal dan lima Myanmar.

“Kes akan disiasat mengikut Seksyen 457 Kanun Keseksaan.

“Polis menasihati orang ramai di kawasan yang terjejas banjir tidak mengambil tindakan menyalahi undang-undang,” katanya.


Will Smith minta maaf kepada Chris Rock selepas tampar di Oscars

Selebriti terkenal, Will Smith sudah meminta maaf kepada Chris Rock kerana menamparnya di Oscars 2022 pada malam Ahad.

“Keganasan dalam semua bentuknya adalah beracun dan merosakkan,” kata pemenang Pelakon Lelaki Terbaik itu dalam akaun Instagramnya.

“Tingkah laku saya pada Anugerah Akademi malam tadi tidak boleh diterima dan tidak boleh dimaafkan.”

Bagaimanapun, Smith menjelaskan bertindak demikian kerana gagal mengawal emosinya dan tidak boleh menerima penghinaan yang dibuat terhadap isterinya.

Semasa kejadian itu, Smith bergegas naik atas pentas dan menampar pelawak itu kerana membuat jenaka terhadap isterinya, Jada Pinkett Smith yang menghidap alopecia.

“Saya ingin memohon maaf secara terbuka kepada anda, Chris,” tulis Smith dalam kenyataannya itu lagi.

Kejadian itu segera menjadi tular membuatkan penonton terpegun dan memikirkan sama ada ia adalah aksi tulen atau sekadar lakonan kedua-duanya.

Rock, yang menyampaikan hadiah dokumentari terbaik dengan rutin komedi pendek, membuat jenaka membandingkan rambut isteri Smith, yang dipotong rapat dengan penampilan Demi Moore dalam filem “G.I. Jane” dan mencadangkan dia muncul dalam sekuel itu.

Smith melangkah ke arah Rock di Dolby Teater dan menamparnya, sebelum kembali ke tempat duduknya di samping Jada dan menjerit ke arah Rock.

“Jauhkan nama isteri saya daripada mulut kotor anda,” jerit Smith, memaksa penerbit untuk mengeluarkan beberapa saat audio daripada siaran televisyen di Amerika Syarikat.


Kenderaan berat dilarang masuk lebuh raya 4 hari mulai 20 April

Kementerian Pengangkutan mengenakan larangan kepada kenderaan berat menggunakan jalan raya, khususnya lebuh raya, selama empat hari sempena sambutan Aidilfitri, minggu depan.

Larangan akan dikuatkuasakan pada 20 dan 21 April serta 24 dan 25 April.

Dalam satu kenyataan hari ini (14 April) kementerian itu berkata, larangan itu mengambil kira jangkaan peningkatan kenderaan yang ketara, yang akan menuju ke luar bandar menjelang sambutan Aidilfitri dan selepas itu.

“Tujuan utama larangan ini bagi mengelakkan kesesakan lalu lintas dan mengurangkan risiko nahas jalan raya akibat percampuran trafik antara kenderaan barang dengan kenderaan persendirian.

“Perintah penurunan had laju kebangsaan juga akan turut dikuatkuasakan bersama-sama larangan ini. Had laju kenderaan motor diturunkan kepada 80 kilometer sejam (kmj) di seluruh negara,” katanya.

Katanya, Jabatan Pengangkutan Jalan (JPJ) akan melaksanakan penguatkuasaan yang ketat untuk memastikan pemandu mematuhi peraturan ditetapkan, demi mengurangkan risiko kemalangan jalan raya.

Jenis kenderaan dilarang bagi empat hari itu itu termasuk lori pembawa dan lori jongket yang berat dengan muatannya melebihi 7,500 kilogram (kg), lori pengangkut rendah, treler tiang, treler pelantar, lori balak, jentera berat beroda, trak tunda dan traktor, yang dilarang berada di atas jalan sepanjang masa.

Selain itu, lori yang berat dengan muatannya melebihi 7,500 kg yang mengangkut simen, besi, keluli, batu, pasir, tanah, amang, bijih timah, arang batu atau bahan binaan atau bahan galian lain.

Bagi lori kontena mengangkut barang, lori kargo mengangkut barang elektronik atau elektrik atau bahan industri kimia dari pelabuhan atau lapangan terbang ke kawasan perindustrian di dalam negeri yang sama dan sebaliknya, dibenarkan berada di atas jalan dan menggunakan lebuh raya dari 12 tengah malam hingga 8 pagi.

Turut dibenarkan untuk tempoh itu, lori mengangkut tandan buah kelapa sawit segar, produk kelapa sawit mentah, getah sekerap dan susu getah serta lori kargo tanpa muatan.

Bagi kren bergerak dan lori pembancuh simen pula, ia dibenarkan dari 6 petang hingga 6 pagi dalam jarak 25 kilometer dari tapak pembinaan tertakluk kepada had masa operasi dibenarkan di atas jalan tertentu.


5 Ogos bermula penghujahan kes rasuah Zahid

Kurang dua hari lagi penghujahan kes rasuah, pecah amanah dan pengubahan wang haram melibatkan Datuk Seri Dr Ahmad Zahid Hamidi akan didengar, ia akan berlangsung selama enam hari.

Ketika perbicaraan tersebut semakin hampir, hari ini Majlis Tertinggi (MT) UMNO bertindak membuat kejutan dengan mengumumkan menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin.

Sementara itu, seorang Menteri UMNO Datuk Seri Shamsul Anuar Nasarah pula mengumumkan peletakan jawatan daripada Kabinet PN berkuatkuasa serta-merta hari ini.

Menurut laporan media, kes pendakwaan Zahid tersebut dijadualkan didengar di mahkamah terbuka di hadapan Hakim Collin Lawrence Sequerah pada 5, 6, 9, 11, 13 dan 24 Ogos.

Tarikh penghujahan itu dimaklumkan kepada pihak media oleh Timbalan Pendakwa Raya Datuk Raja Rozela Raja Toran dan disahkan oleh peguam Zahid, Hisyam Teh Poh Teik.

Pada 19 Mac lalu, pihak pendakwaan menutup kes pada hari ke-53 perbicaraan selepas mengemukakan keterangan 99 saksi.

Saksi terakhir ialah pegawai penyiasat Suruhanjaya Pencegahan Rasuah Malaysia (SPRM), Penolong Kanan Penguasa Khairudin Kilau, 44.

Raja Rozela ketika itu memaklumkan pihak pendakwaan menawarkan 37 saksi kepada pihak pembelaan.

Mereka termasuk ahli keluarga bekas Timbalan Perdana Menteri iaitu isterinya, Datin Seri Hamidah Khamis dan anak perempuan mereka Datuk Nurulhidayah.

Saksi-saksi lain termasuk adik Zahid, Datuk Seri Mohamad Nasaee Ahmad Tarmizi, ahli perniagaan, Datuk Seri Khalid Mohamad Jiwa dan beberapa pegawai di Kementerian Dalam Negeri (KDN).

Ahmad Zahid, 68, dibicarakan terhadap 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Presiden UMNO itu didakwa menggunakan dana itu untuk membuat enam pembayaran bagi kad kredit persendirian, polisi insurans serta lesen kenderaan persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.


Saksi kes Shahrir diminta kemuka maklumat pendapatan, elaun sejak 1978

Pihak pembelaan hari ini meminta seorang saksi pendakwaan mengemukakan fail yang mengandungi maklumat pendapatan dan elaun Tan Sri Shahrir Ab Samad sebagai ahli Parlimen sejak 1978 dalam perbicaraan kes bekas pengerusi Felda itu.

Peguam Datuk Firoz Hussein Ahmad Jamaluddin yang mewakili Shahrir berkata dokumen tersebut diperlukan bagi menyokong pihak pembelaan bahawa RM1 juta yang didakwa diterima anak guamnya pada 2013 bukan pendapatan yang dikenakan cukai, lapor Bernama.

“Pendapatan Shahrir sangat relevan. Dia menghadapi pertuduhan di bawah AMLA (Akta Pencegahan Pengubahan Wang Haram) yang kesalahan predikat berkaitan dengan Seksyen 113 Akta Cukai Pendapatan, yang pendiriannya adalah tidak ada pengisytiharan pendapatan kerana RM1 juta adalah pembayaran balik dana amanah berhubung dengan wang peribadi.

“Oleh itu, seseorang itu perlu memastikan dia telah meletakkan wang peribadinya dahulu untuk menerima bayaran balik,” katanya pada perbicaraan kes bekas ahli Parlimen Johor Bahru itu yang berdepan tuduhan gagal mengisytiharkan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN).

Menurut peguam itu, sekiranya dokumen tersebut tidak relevan, pihak pendakwaan tidak akan memanggil saksi pertama iaitu Penolong Pegawai Tadbir Tinggi, Bahagian Hal Ehwal Ahli Parlimen, Parlimen Malaysia, Rosli Mat Jinun untuk memberikan keterangan bagi membuktikan pertuduhan terhadap Shahrir.

Timbalan Pendakwa Raya Mohd ‘Afif Ali membantah permohonan pihak pembelaan itu atas alasan bahawa dokumen tersebut tidak mempunyai kaitan dengan pertuduhan pengubahan wang haram.

Peguam Tan Sri Dzulkifli Ahmad kemudian menyoal Rosli sama ada dia bersetuju untuk mengemukakan fail tersebut pada prosiding akan datang, Rosli menjawab: “Setuju”.

Dzulkifli: Dokumen ditunjukkan menerusi fail?

Rosli: Fail biasa.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.

Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini, pada 25 April 2014.

Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung 8 Ogos ini.


MPN dibentuk PM, Muhyiddin jawab kritikan Zahid yang berdepan kes mahkamah

Presiden UMNO Datuk Seri Ahmad Zahid Hamidi tidak wajar mempertikaikan pembentukan Majlis Pemulihan Negara (MPN) kerana ia dibentuk oleh Perdana Menteri Datuk Seri Ismail Sabri Yaakob sendiri.

Pengerusi MPN, Tan Sri Muhyiddin Yassin menjawab kritikan Zahid yang sedang berdepan puluhan pertuduhan rasuah di mahkamah terhadap badan tersebut kononnya tidak membantu kerajaan, walhal pelbagai cadangan dan nasihat yang dibuat sebelum ini banyak membantu ke arah pemulihan ekonomi negara.

“Ini (MPN) Perdana Menteri punya yang membentuk majlis pemulihan negara, bukan saya. Saya dilantik Pengerusi, tapi Majlis Pemulihan Negara dibentuk oleh kerajaan.

“Dimulakan waktu zaman saya, sewajarnya PM yang ada hari ini meneruskan tapi dia minta supaya saya memimpin Majlis Pemulihan Negara,” katanya semasa sidang media hari ini di Kota Bharu, Kelantan.

Kritikan Zahid kononnya MPN gagal bukan kali pertama, malah sebelum ini semasa krisis politik tercetus kerana komplot dengan cikgunya, Datuk Seri Anwar Ibrahim dakwaan sama kerajaan “gagal” juga dibuat oleh pemimpin UMNO itu.

“Datuk Zahid Hamidi, Presiden UMNO boleh katalah. Ya, macam gagal dan sebagainya. Macam dululah. Dia kata kerajaan gagal. Tapi sebenarnya tak gagal.

“Rakyat boleh menilai tentang soal menguruskan Covid, vaksinasi, macam-macam yang kita dah buatkan. Jadi saya fikir yang penting bukan orang politik yang kata, rakyat menilai,” katanya lagi.

Muhyiddin semasa pentadbirannya berdepan krisis kesihatan yang tidak pernah dihadapi mana-mana negara dunia sebelum ini, bagaimanapun hasil perancangan rapi dalam isu vaksinasi dan pencegahan berjaya memastikan semua rakyat kini menerima vaksinasi lengkap sepenuhnya.

Malah, Muhyiddin juga berjaya memastikan bekalan vaksin negara mencukupi dan menampung semua rakyat yang mendapat vaksin.

Jelasnya lagi, MPN merupakan sebuah badan yang akan menasihati kerajaan dan tidak mempunyai kuasa eksekutif untuk melaksanakan sebarang dasar dan polisi yang dicadangkan.

“Jadi kalau nak katakan berkesan tak berkesan, kami sebagai Majlis Pemulihan Negara tidak ada kuasa eksekutif ataupun kementerian, ataupun agensi,” katanya lagi.


AirAsia kenakan semula surcaj bahan api RM10 – RM60 mulai 8 Mac

AirAsia Malaysia akan mengenakan semula surcaj bahan api mulai 8 Mac 2022 bagi semua penerbangan domestik dan antarabangsanya, menurut kenyataan dikeluarkan syarikat penerbangan tambang murah itu.

Menurutnya, pengenalan semula surcaj bahan api oleh AirAsia adalah untuk mengimbangi kenaikan harga bahan api yang telah melepasi AS$120 setong, lapor Bernama.

“Surcaj bahan api ini akan dikenakan untuk semua tempahan penerbangan baharu yang dibuat pada dan selepas 8 Mac 2022. Semua tempahan yang dibuat sebelum 8 Mac 2022 tidak akan terjejas,” kata AirAsia pada Sabtu.

Syarikat itu menambah, kadar surcaj bahan api bagi semua laluan domestik dalam Malaysia adalah RM10 manakala bagi laluan antarabangsa bertempoh satu hingga dua jam pula sebanyak RM25.

Kadar untuk laluan antarabangsa dengan masa dua hingga tiga jam; tiga hingga empat jam; dan lebih daripada empat jam masing-masing pada RM35, RM50 dan RM60, jelasnya.

Sementara itu, Ketua Pegawai Eksekutif AirAsia Malaysia, Riad Asmat berkata syarikat penerbangan di seluruh dunia terjejas berikutan harga bahan api yang terus meningkat akibat keadaan di Eropah Timur serta faktor luaran lain.

“Sejak kali terakhir kami memansuhkan surcaj bahan api pada 2015 berikutan harga bahan api global serendah US$48 setong waktu itu, kami telah mengalami beberapa lonjakan harga bahan api yang menyebabkan syarikat penerbangan lain mula mengenakan surcaj ini.

“Bagaimanapun, AirAsia telah menyerap kenaikan harga bahan api yang lepas untuk terus memberikan nilai terbaik kepada pelanggan kami.

“Malangnya, keadaan semasa, dengan harga bahan api telah melonjak lebih 160 peratus daripada angka pada 2015, telah menjadikan situasi ini tidak lagi mampan,” katanya.

Beliau berkata pihaknya berharap langkah ini hanya sementara dan akan terus memantau keadaan semasa, di samping memanfaatkan inovasi teknologi dan digital sebagai cara untuk mengawal kos dan menjadikan perjalanan udara mampu milik untuk semua.


Bekas MP PKR dilantik Pengerusi baharu Bioeconomy Corp

Malaysian Bioeconomy Development Corporation (Bioeconomy Corp) telah melantik Dr Lee Boon Chye sebagai Pengerusi Bukan Eksekutif yang baharu, berkuat kuasa 11 Julai 2023.

Dalam satu kenyataan, ia berkata Dr Lee menggantikan Datuk Iskandar Dzulkarnain Abdul Khalid yang telah bersara pada 16 Dis 2022, menurut laporan Bernama.

Dr Lee berpengalaman luas terutamanya dalam sektor perubatan dan beliau pada masa ini merupakan pakar perunding residen dan pakar kardiologi di Hospital Pakar KPJ Ipoh, katanya.

Sebelum ini, beliau telah berkhidmat sebagai Timbalan Menteri Kesihatan dari 2018 hingga 2020 dan ahli Parlimen Gopeng dari 2008 hingga 2012.

“Dengan kepakaran dan kepimpinannya, organisasi ini bakal mengukuhkan komitmennya untuk memajukan bioteknologi dan industri berasaskan bio yang mengharmonikan pertumbuhan ekonomi, kesejahteraan sosial dan kelestarian alam sekitar di Malaysia,” kata Bioeconomy Corp.


Seorang positif di KLIA, sekeluarga batal percutian ke Langkawi

Lapan penerbangan membawa 1,520 pelancong tempatan berlepas dari Lapangan Terbang Kuala Lumpur (KLIA) dan Lapangan Terbang Kuala Lumpur 2 (klia2) ke Langkawi setelah pulau itu dibuka semula melalui projek rintis gelembung pelancongan domestik hari ini.

Empat daripada penerbangan itu membabitkan Malaysia Airlines (MAS), AirAsia (tiga), dan Malindo Air (satu).

Menteri Pengangkutan Datuk Seri Dr Wee Ka Siong berkata semua penumpang mematuhi prosedur operasi standard (SOP) ditetapkan, termasuk menjalani ujian pengesanan Covid-19.

Ketika tinjauannya di kedua-dua terminal itu, seorang penumpang disahkan positif Covid-19 dan tidak dibenar menaiki pesawat, manakala ahli keluarganya juga membatalkan perjalanan ke Langkawi kerana menjadi kontak rapat.

“Saya dapati ada penumpang telah membawa kit ujian kendiri untuk air liur dan ada pula yang membeli daripada kaunter jualan di KLIA dan klia2,” katanya dalam hantaran menerusi laman Facebook rasmi beliau hari ini.

“Beliau (penumpang) juga akur apabila tidak dibenarkan menaiki penerbangan demi keselamatan penumpang lain. Ahli keluarga penumpang yang disahkan positif melalui RTK Antigen juga tidak menaiki pesawat kerana mempunyai kontak rapat,” katanya.

Wee yang diiringi Pengurus Besar Operasi Malaysia Airports Holdings Bhd (MAHB) Shahrunnizam Abd Jamil berkata beliau berpuas hati melihat proses ujian RTK Antigen itu yang berjalan lancar sambil dibantu para pegawai daripada Kementerian Kesihatan (KKM).

Menurutnya ujian pengesanan Covid-19 itu dilaksanakan semata-mata mahu menjamin keselamatan semua pihak dan dalam masa sama memastikan projek rintis gelembung pelancongan domestik Langkawi berjalan baik.

Katanya pelancong asing dari Perancis dan Korea Selatan, didapati mereka gembira apabila sektor pelancongan domestik mula dibuka menerusi projek rintis berkenaan.

Beliau berkata pelancong juga menyambut baik usaha kerajaan menambahbaik SOP termasuk mengenakan syarat ujian pengesanan Covid-19 sebelum memulakan perjalanan demi kebaikan semua pihak.

Sementara itu, kira-kira 150 anggota polis ditempatkan di 22 lokasi tumpuan di pulau peranginan ini bagi memantau pematuhan SOP di kalangan pelancong, kata Ketua Polis Kedah, Datuk Kamarul Zaman Mamat.

Beliau berkata, lokasi terbabit adalah membabitkan di sembilan pusat beli-belah, 10 tempat rekreasi dan tiga pintu masuk utama ke pulau legenda itu.

Katanya, penempatan anggota polis terbabit adalah bagi melakukan pemantauan, memberi nasihat dan seterusnya melakukan penguatkuasaan ke atas pelancong.


PDRM menafikan laporan kewujudan akaun palsu FB libatkan anggota

Dakwaan laporan syarikat induk Facebook (FB) dan Instagram, Meta terdapat kewujudan akaun palsu melibatkan anggota polis dinafikan pihak Bukit Aman.

Dalam satu kenyataan, Bukit Aman menyangkal tuduhan laporan Meta tersebut dan akan menyiasat berhubung isu yang didedahkan mengaitkan anggotanya dalam kewujudan akaun palsu FB itu.

“PDRM memandang serius laporan pihak syarikat Meta Platforms Incorporated yang mendakwa terdapat akaun palsu di media sosial, yang mempunyai hubungan dengan PDRM.

“PDRM menafikan dakwaan tersebut dan sedang mengumpul maklumat lanjut mengenainya,” kata Setiausaha PDRM Datuk Noorsiah Mohd Saaduddin dalam satu kenyataan malam tadi.

Laporan Meta terbaru mendakwa telah membatalkan 596 akaun Facebook, 180 halaman, 11 kumpulan dan 72 akaun Instagram. Meta berkata siasatannya mendapati akaun ini dikaitkan dengan pasukan polis Malaysia.

“Kami menemui rangkaian ini selepas menyemak maklumat tentang sebahagian kecil aktiviti ini yang pada mulanya disyaki berasal dari China oleh penyelidik di Universiti Clemson.

“Walaupun orang di belakangnya cuba menyembunyikan identiti dan penyelarasan mereka, siasatan kami menemui kaitan dengan Polis Diraja Malaysia.”

Meta dalam laporan Ancaman Musuh Suku Tahunan (Quarterly Adversarial Threat) yang dikeluarkan kelmarin mendakwa rangkaian akaun palsu ini menyiarkan hantaran dalam bahasa Melayu sebagai menyokong gabungan kerajaan semasa dan cuba menggambarkan pengkritiknya sebagai korup, selain mempromosikan pasukan polis.

“Biasanya, aktiviti pengeposan mereka bertambah pantas pada hari bekerja, mengambil rehat untuk makan tengah hari. Akaun palsu mereka agak kurang dibangunkan dan sebahagian daripada mereka menggunakan gambar profil yang dicuri.

“Sesetengah daripadanya telah dikesan dan dilumpuhkan oleh sistem automatik kami,” dakwa syarikat itu lagi dalam laporan berkenaan.


NGO bidas layanan istimewa Zahid melawat Najib, bagaimana banduan lain?

Sebuah pertubuhan bukan kerajaan (NGO) mengkritik kerajaan campuran yang memberi layanan istimewa kepada banduan, Datuk Seri Najib Razak, ia selepas lawatan Presiden UMNO, Datuk Seri Ahmad Zahid Hamidi di Penjara Kajang sebelum ini.

Lawyers for Liberty (LFL) mempersoalkan langkah kerajaan membenarkan Zahid melawat Najib dan menerima layanan istimewa, ia selepas Menteri Dalam Negeri, Datuk Seri Saifuddin Nasution Ismail mengesahkan berhubung lawatan tersebut di Dewan Rakyat hari ini.

Pengarah Eksekutifnya, Zaid Malek menyifatkan layanan istimewa yang diberikan kepada Najib adalah satu penghinaan terhadap prinsip kesaksamaan di bawah Perkara 8 Perlembagaan Persekutuan.

Kerajaan yang diamanahkan untuk menegakkan Perlembagaan mesti menjawab bagaimana ini boleh dibenarkan.

“Tahanan dan banduan lain terpaksa bergelut untuk mendapatkan rawatan perubatan yang sewajarnya atau pembebasan sementara ehsan apabila kehilangan orang tersayang.

“Layanan terhadap tahanan dan banduan lain dianggap keji dan bersempadan dengan hampir tidak berperikemanusiaan,” katanya dipetik laporan Malaysiakini.

Susulan pengesahan lawatan itu, Zaid juga menggesa Putrajaya supaya membenarkan lawatan oleh rakan dan ahli keluarga banduan dan tahanan lain seperti yang diberikan kepada Najib.

Terdahulu, Saifuddin Nasution mengesahkan sebelum lawatan Zahid menemui Najib yang sedang dipenjarakan kerana sabitan kes rasuah, pihak penjara ada memaklumkan kepadanya berhubung lawatan tersebut.

Katanya ada dua individu yang berhak memberikan kebenaran khas mengenai lawatan ke atas banduan, iaitu Menteri Dalam Negeri dan Komisioner Jeneral Penjara.

Menurut Saifuddin Nasution, sebelum Zahid menemui Najib, beliau dimaklumkan oleh pegawai tertinggi Jabatan Penjara Malaysia Datuk Nordin Muhamad.

Kebenaran khas tersebut tambah Saifuddin diberikan mengikut Peraturan 86 dan Peraturan 99 dalam Peraturan Penjara 2000 yang turut melibatkan kebenaran membawa makanan serta tempoh pertemuan berlangsung.

“KP (Ketua Pengarah Penjara) Penjara maklumkan pada saya… (justeru) saya tau.

“Prosedur seterusnya (untuk kebenaran khas tersebut) ialah oleh KP Penjara. Yang penting dia maklumkan kepada saya, saya maklum,” katanya.

Media baru-baru ini semasa Perhimpunan Agung UMNO (PAU) melaporkan Zahid memberitahu beliau bersarapan dan meluangkan masa kira-kira dua jam dengan Najib di Penjara Kajang.

Lawatan Zahid itu turut disertai Timbalan Menteri Dalam Negeri, Datuk Seri Shamsul Anuar Nasarah.

Pendedahan itu menimbulkan pelbagai kritikan daripada banyak pihak, malah seorang peguam, Rafique Rashid berkata pendedahan Timbalan Perdana Menteri itu jelas menunjukkan sikap ‘double standard’ oleh Kementerian Dalam Negeri (KDN) dan Jabatan Penjara terhadap prosedur lawatan dalam kalangan pelawat.


Terusan Suez dibuka semula

Lalu lintas perkapalan melalui Terusan Suez di Mesir disambung semula hari ini, setelah kapal kontena raksasa MV Ever Given yang menyekat laluan sibuk itu selama hampir seminggu ditarik keluar, kata pihak berkuasa terusan itu.

Kapal sepanjang 400 meter itu tersangkut di tebing bahagian selatan terusan berkenaan Khamis lalu secara melintang berikutan angin kencang, sekali gus menyekat laluan perkapalan antara Eropah dan Asia.

Siaran secara langsung stesen televisyen menunjukkan Ever Given dikelilingi bot tunda yang menariknya ke tengah terusan. ExtraNews melaporkan kapal sepanjang lebih empat padang bola itu bergerak selaju 1.5 knot.

“Admiral Osama Rabie, Pengerusi Pihak Berkuasa Terusan Suez (SCA) mengumumkan trafik di terusan itu dibuka semula, selepas pihak berkuasa berjaya menariknya ke tengah. MV Ever Given sudah bebas sekarang,” kata kenyataan SCA.

Selepas kerja-kerja pengorekan dan penggalian di tebing terusan, pasukan penyelamat SCA dan dari firma Belanda, Smit Salvage, berjaya membebaskan kapal itu menggunakan bot tunda.

Kejadian Ever Given menghalang lalu lintas terusan itu juga menyebabkan sekurang-kurangnya 369 kapal lain terkandas, termasuk kapal kontena dan kapal minyak.

Rabie berkata, SCA yakin dapat membawa konvoi 100 kapal melalui Terusan Suez sehari, selepas Ever Given melepasinya. – Agensi


Jika RoS tolak, UMNO siap sedia guna Pelan B termasuk mengadakan pemilihan

Pilihan Pelan B yang akan digunakan UMNO sekiranya Jabatan Pendaftaran Pertubuhan (ROS) tidak meluluskan permohonan pindaan Perlembagaan antaranya adalah dengan mengadakan pemilihan parti tersebut, kata Datuk Seri Mohamad Hasan.

Timbalan Presiden UMNO itu berkata terdapat beberapa pilihan dalam Pelan B yang sedang diteliti sekiranya RoS tidak meluluskan permohonan untuk menangguhkan pemilihan parti selain semakan kehakiman dan rayuan kepada Kementerian Dalam Negeri (KDN).

“Kita tunggu sehingga awal Ogos, namun kita di peringkat parti sudah buat persiapan. Jika lulus (pindaan perlembagaan UMNO), maka alhamdulillah.

“Jika tidak lulus sekalipun, jadual waktu mesyuarat peringkat cawangan dan bahagian sudah pun disusun, di mana mesyuarat cawangan akan berlangsung mulai September hingga Oktober dan di peringkat bahagian pula sekitar November diikuti PAU (Perhimpunan Agung UMNO) pada hujung Disember.

“Pada peringkat ini juga, jika ia lulus maka tidak perlu ada agenda pemilihan. Namun jika tidak lulus, kita tidak boleh buat apa-apa kerana ROS mempunyai kuasa penuh.

“Jika nak buat ‘judicial review’ (semakan kehakiman), kita kena rayu kepada Menteri Dalam Negeri (Datuk Seri Hamzah Zainuddin) terlebih dahulu,” katanya dipetik laporan BH.

Mohamad atau Tok Mat terdahulu hari ini dengan Jentera Pilihan Raya Barisan Nasional (BN) Perlis di Kangar.

Mohamad yang juga Timbalan Pengerusi BN berkata, jika rayuan dilakukan sekalipun, pihaknya tidak boleh menunggu lama untuk melaksanakan pemilihan parti.

“Kalau tunggu lama nanti kita akan ‘tersepit’ kerana edah pegang jawatan dalam parti itu bertahan sehingga penghujung Disember dan jika terlalu lewat nanti, kita tak sempat untuk melakukan pemilihan di peringkat cawangan dan bahagian dan ia akan menyusahkan kita nanti.

“Kita ikut proses di mana rayuan boleh dibuat kepada pihak menteri dan jika tak boleh juga hendak dapatkan lagi (keputusan RoS), kita akan lakukan pemilihan di peringkat parti dan dalam masa yang sama membuat ‘judicial review’ (semakan kehakiman),” katanya.

Sebelum ini, Setiausaha Agung UMNO, Datuk Seri Ahmad Maslan, berkata RoS dijangka memberi keputusan terhadap notis pindaan perlembagaan UMNO dalam tempoh kurang dari dua minggu lagi, iaitu dijangka awal Ogos.

Ia berdasarkan tujuh maklumat tambahan diberikan parti itu bagi melancarkan proses permohonan berkenaan.

Perhimpunan Agung Khas UMNO pada Mei lalu sebulat suara meluluskan usul meminda Perlembagaan UMNO yang antara lain membolehkan pemilihan parti diadakan tidak lebih daripada enam bulan selepas pilihan raya umum (PRU).

UMNO sebelum ini menangguhkan pemilihan parti di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan itu akan tamat hujung tahun ini dan pemilihan UMNO perlu diadakan sebelum 30 Disember 2022.


MB Selangor : Amirudin gagal, Anwar digesa calon muka baharu

Perdana Menteri, Datuk Seri Anwar Ibrahim digesa mempertimbangkan untuk mencalonkan muka baharu sebagai menteri besar Selangor yang lebih layak daripada penyandangnya, Datuk Seri Amirudin Shari.

Setiausaha Penaja Parti Hijau Malaysia, Abdul Razak Ismail berkata Amirudin gagal menjalankan tugasnya dengan baik di negeri itu termasuk untuk menyelesaikan beberapa isu kontroversi.

Beliau juga mendakwa kerajaan perpaduan di Selangor mungkin tumbang sekiranya Amirudin sekali lagi dicalonkan untuk jawatan itu dalam pilihan raya negeri (PRN) akan datang.

“Perdana menteri perlu memilih calon yang lain yang lebih layak, lebih arif dan berwibawa untuk menjadi menteri besar sekiranya PH (Pakatan Harapan) dan Barisan Nasional (BN) diberi mandat memerintah Selangor dalam PRN akan datang,” katanya dalam satu kenyataan.

Beliau mengambil contoh kegagalan Amirudin termasuk mendalamkan sungai yang dikenali sebagai Selangor Maritime Gateway dan pembangunan kompleks sukan Shah Alam.

Beliau juga percaya Perikatan Nasional (PN) akan menggunakan isu-isu tersebut habis-habisan untuk menumbangkan kerajaan perpaduan di Selangor.

Abdul Razak turut mencadangkan agar DUN Sungai Tua diberikan kepada muka baharu memandangkan kawasan itu disandang Amirudin sejak tahun 2008.

“Biarlah beliau kekal dan memainkan peranannya sebagai Ahli Parlimen Gombak yang dimenanginya pada PRU-15 yang lalu,” katanya.

Khamis lalu Amirudin menyatakan hasratnya untuk mempertahankan kedudukannya sebagai menteri besar di Selangor yang dipegangnya sejak Jun 2018.

Beliau juga dilaporkan mahu mempertahkan DUN Sungai Tua pada PRN nanti.


Muhyiddin diperlukan untuk kekal terajui PN, kata PAS

PAS meletak harapan dan masih mahu Tan Sri Muhyiddin Yassin kekal menerajui Perikatan Nasional (PN) bagi menghadapi pilihan raya umum ke-15 (PRU-15) depan.

Pengalaman dan khidmat Pengerusi PN diperlukan bagi membantu parti dalam gabungan itu untuk bersiap-sedia bagi menghadapi kempen PRU-15 yang dijangka boleh diadakan pada bila-bila masa daripada sekarang, kata Naib Presiden PAS, Datuk Mohd Amar Nik Abdullah.

“Pada pandangan parti dan saya sendiri, dia masih diperlukan untuk menerajui PN bukan hanya untuk PRU-15 ini sahaja tapi untuk masa akan datang.

“Tapi kalau dia sendiri merasakan tak nak teruskan, itu hak dia. Kita tak boleh kata apa,” katanya dipetik laporan media hari ini.

Baru-baru ini Muhyiddin mengumumkan mahu bersara dari gelanggang politik dengan untuk meluangkan masa bersama keluarga.

Mantan Perdana Menteri itu juga tidak menolak kemungkinan akan bertanding pada PRU-15 akan datang, sekiranya parti memutuskan beliau layak dipilih sebagai calon sekaligus menjadi penggal terakhir buatnya.

Ketika diminta mengulas mengenai bayangan PRU-15 yang mungkin akan diadakan dalam masa terdekat, Mohd Amar yang juga Timbalan Menteri Besar Kelantan mengakui PAS sudah bersedia.

Beliau berkata, lazimnya semua parti sudah membuat persiapan apabila memasuki tahun keempat penggal Parlimen.


Dos penggalak pelengkap sistem imun

Pada awal bulan Disember lalu, seramai 25,423,192 individu atau 77.8 peratus daripada jumlah populasi di negara ini sudah lengkap menerima vaksin. Lembah Klang merekodkan peratusan tertinggi dengan 93.5 peratus lengkap divaksin.

Namun, daripada jumlah tersebut, hanya seramai 2,728,294 individu telah menerima suntikan dos penggalak. Sama seperti vaksin dos pertama dan kedua, pengambilan dos penggalak ini juga adalah secara sukarela dan tidak diwajibkan.

Pelbagai kempen giat dilaksanakan oleh Kementerian Kesihatan Malaysia (KKM) bagi memastikan penerima dos lengkap vaksin turut menerima suntikan dos penggalak. Namun begitu, ia masih membangkitkan persoalan pokok terhadap keperluan suntikan tersebut.

Menyangkal mitos yang dipercayai umum itu, memetik kenyataan pakar bagi Dasar Kesihatan dan Kesihatan Global, Dr. Khor Swee Kheng yang popular di laman Twitternya, @DrKhorSK, suntikan dua dos sahaja tidak mencukupi dan individu tidak boleh mengharapkan vaksin Covid-19 sebagai suntikan ajaib yang sempurna dengan perlindungan jangka panjang 100 peratus selepas dua dos.

“Pertama sekali hampir setiap vaksin lain memerlukan tiga dos, seperti Hepatitis B, difteria atau polio. Kedua pula sistem imun badan kita secara amnya berfungsi lebih baik dengan lebih banyak pencetus, bukan kurang.

“Atas sebab ini jugalah, dos penggalak bukan sahaja berkesan dan selamat, tetapi ia juga mengikut sistem imun kita dan vaksin lain,” katanya.

Biarpun masih ramai yang cakna akan kepentingan dos penggalak, namun dikhuatiri golongan minoriti inilah yang akan menjadi ‘wabak’ dalam masyarakat. Apa sekalipun, mahu atau tidak mereka wajib sedar dan akur akan bahaya gelombang penularan jangkitan Covid-19 .

Setakat 31 Disember lalu, hanya 6.1 juta individu atau 26.1 peratus sahaja daripada populasi dewasa negara yang sudah menerima dos penggalak vaksin Covid-19 sejak dilaksanakan 13 Oktober lalu. Jumlah tersebut masih kecil jika dibandingkan dengan populasi rakyat Malaysia.

Dalam pada itu Pakar Kesihatan Awam, Universiti Kebangsaan Malaysia, Prof. Dr. Sharifa Ezat Wan Puteh berkata, dos penggalak adalah sangat diperlukan untuk mencegah jangkitan Covid-19 terutama dengan adanya varian baru.

Situasi ini tidak wajar diambil ringan kerana memberi kesan kepada sistem kesihatan negara.

“Bagaimanapun isunya di sini, sejauh mana dos penggalak ini akan dilakukan? Mengambil contoh di Israel, dos keempat sudah dijalankan tetapi khas untuk keperluan petugas barisan hadapan dan golongan berisiko tinggi.

“Israel telah mempunyai liputan tinggi bagi booster ketiganya, manakala di Malaysia, pemberian booster ketiga masih belum diterima sepenuhnya lagi.

“Maka lebih sesuai pemberian dos penggalak ketiga diberi liputan dahulu sebelum dos keempat diberikan. Di Malaysia, kita juga berhadapan dengan ramai rakyat yang diberi vaksin Sinovac dan

AstraZaneca yang diketahui dianggap kurang berkesan berbanding vaksin mRna lain seperti Pfizer atau Moderna,” jelasnya.

Tambah Dr. Sharifa Ezat, kerajaan boleh menumpukan penerima-penerima vaksin AZ dan Sinovac sebagai penerima booster dalam tempoh tiga bulan setelah vaksin terakhir diterima.


Kes dana SRC, peguam Najib mohon perbicaraan semula dalam rayuan terakhir

Peguam bekas Perdana Menteri Datuk Seri Najib Razak yang sudah disabitkan hukuman berhubung dana SRC International Sdn Bhd (SRC) meminta supaya perbicaraan semula dijalankan atas alasan Hakim Datuk Mohd Nazlan Mohd Ghazali tidak sepatutnya mengadili kes dihadapinya di Mahkamah Tinggi sebelum ini.

Peguam Najib, Tan Sri Muhammad Shafee Abdullah semasa berhujah di Mahkamah Persekutuan hari ini memberitahu akan membuat permohonan tersebut dengan alasan Mohd Nazlan sebelum ini juga merupakan peguam di syarikat perbankan terkemuka, Maybank.

Shafee juga berkata wujud dakwaan Mohd Nazlan terbabit dalam permohonan pinjaman syarikat berkaitan 1MDB ketika berkhidmat sebagai setiausaha syarikat Maybank dan penasihat undang-undang kumpulan bank itu.

“Mohd Nazlan terbabit dalam proses permohonan pinjaman, beliau sepatutnya mendedahkan perkara itu dan tidak mendengar perbicaraan kes,” katanya dipetik laporan Berita Harian.

Semalam, Shafee memberitahu pemberita, Mohd Nazlan sepatutnya mendedahkan jawatan terdahulunya di Maybank pada 2012.

Katanya, terdapat lebih RM4 bilion pinjaman Maybank kepada 1MDB untuk pengambilalihan Tanjong Energy Sdn Bhd (Tanjong) yang melalui pelbagai proses, jawatankuasa risiko dan keseluruhan lembaga (lembaga pengarah Maybank).

Susulan itu, Shafee berkata, pihaknya akan memfailkan permohonan baharu di Mahkamah Persekutuan berhubung perkara berkenaan.

Mahkamah Persekutuan hari ini mendengar permohonan Najib untuk memasukkan bukti baharu dalam rayuan akhir kes SRC dengan mendakwa bekas Gabenor Bank Negara, Tan Sri Dr Zeti Akhtar Aziz dan keluarganya bekerjasama dalam rancangan ahli perniagaan kontroversi, Low Taek Jho atau Jho Low terhadap dirinya.

Shafee dalam hujahannya, mencadangkan tiga pilihan kepada mahkamah untuk mendengar permohonan memasukkan bukti baharu itu.

Pada 28 Julai 2020, Mohd Nazlan mensabitkan dan mengenakan hukuman penjara 12 tahun dan denda RM210 juta, selepas mendapati Najib bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.

Pada 8 Disember tahun lalu, panel tiga hakim Mahkamah Rayuan yang dipengerusikan Hakim Datuk Abdul Karim Abdul Jalil bersama-sama Hakim Datuk Has Zanah Mehat dan Hakim Datuk Vazeer Alam Mydin Meera, menolak rayuan Ahli Parlimen Pekan itu dan mengekalkan keputusan Mahkamah Tinggi.

Sehari sebelum itu, panel sama turut menolak permohonan Najib untuk memasukkan bukti baharu berkaitan Zeti dan keluarganya.


Teruskan SOP kunci kebebasan Covid-19

Adakah dunia kini benar-benar selamat daripada Covid-19 pada 2022? Ini kerana kebanyakan  negara sudah membuka pintu sempadan masing-masing kepada pelancong luar selepas hampir dua tahun aktiviti pelancongan terutama antarabangsa tersekat akibat pandemik.

Malah, ibadat haji yang pastinya membabitkan perjalanan merentas sempadan sudah bermula semalam apabila kira-kira sejuta jemaah melaksanakan wukuf di Arafah, diikuti rukun haji lain.

Menurut Presiden Ikatan Pertubuhan Pengamal Perubatan & Kesihatan Muslim Malaysia (I-Medik) dan Timbalan Pengarah Institut Kajian, Pembangunan & Inovasi (IRDI), International Medical University (IMU), Prof Dr. Azizi Ayob, pihak berkuasa kesihatan di kebanyakan negara mula mengeluarkan beberapa nasihat perjalanan dan kewaspadaan terhadap kemunculan beberapa varian baharu selepas Delta dan Omicron yang merebak pada akhir tahun lalu.

“Keadaan semasa menunjukkan penularan Covid-19 di kebanyakan negara mengalami pelbagai bentuk perubahan sama ada dari segi jumlah kes positif, pengenalan varian baharu atau subvarian coronavirus, selain wujud kebimbangan terhadap tahap transmisi virus.

“Kita menyaksikan subvarian BA.1 adalah paling dominan untuk kes dikaitkan Omicron sebelum ini. Saintis juga mengenal pasti subvarian BA.2 menyumbang kepada pertambahan kes sejak awal tahun ini.

“Kebimbangan ini ada asasnya kerana didapati tahap transmisi untuk varian ini lebih cepat merebak dan lebih mudah mengurangkan tahap keberkesanan antibodi badan melawan virus itu nanti,” jelasnya.

Tambah Prof Dr. Azizi, Kementerian Kesihatan (KKM) sendiri sejak Mac lalu, menjangkakan subvarian BA.2 daripada Omicron akan menjadi dominan di negara ini. Keadaan ini akibat daripada kadar transmisi virus lebih pantas dalam kalangan pesakit dan komuniti.

Ini berdasarkan laporan kes berkaitan subvarian BA.2 didapati meningkat dengan ketara hingga 27 peratus dalam tempoh 1 hingga 17 Mac lalu, berbanding Januari dan Februari masing-masing hanya 0.9 peratus serta 2.7 peratus sebelum ini.

Trend semasa sebegini turut melanda di beberapa negara termasuk Denmark, India dan Nepal. Justeru, KKM akan terus melakukan kajian dan ujian pengamatan, sebagai kaedah pemantauan keadaan semasa Covid-19 di negara ini.

“Terkini, Malaysia mengesan tiga penularan Covid-19 membabitkan dua kes varian BA.5 dan satu jangkitan BA.4. Menurut Menteri Kesihatan, Khairy Jamaluddin, kes pertama membabitkan penularan varian berkenaan disahkan di negara ini. Kedua-duanya, iaitu varian BA.4 dan BA.5 dikategorikan Pertubuhan Kesihatan Sedunia (WHO) sebagai lineages under monitoring varian membimbangkan (VOC-LUM) di bawah varian Omicron,” ujar beliau.

Menurut data statistik semasa daripada KKM, secara keseluruhan hingga Jun lalu, jumlah kemasukan pesakit ke fasiliti kesihatan, iaitu hospital dan Pusat Kuarantin dan Rawatan Covid-19 Berisiko Rendah (PKRC) awam bagi setiap 100,000 penduduk meningkat sebanyak 10 peratus pada minggu epidemiologi (ME) ke-26 2022 (ME 26/2022) berbanding ME 25/2022.

Jumlah kes positif Covid-19 dipantau Pusat Penilaian Covid-19 (CAC) di seluruh negara juga menunjukkan peningkatan. Walaupun pertambahan kes positif ini masih terkawal, setiap individu perlu mengambil maklum dan prihatin untuk terus mengambil semua langkah pencegahan seperti disarankan kerajaan.

Hampir semua sektor sosial dan ekonomi di negara ini dibuka sepenuhnya untuk mempercepatkan proses pemulihan serta keperluan kehidupan normal, perlu ditekankan kita belum lagi berada di fasa endemik.

Fasa peralihan ke endemik bermaksud penularan penyakit masih aktif di komuniti dan setiap individu dalam masyarakat tetap berisiko dijangkiti lebih-lebih lagi yang mempunyai komorbid lain.

Justeru, beliau menyarankan kepatuhan kepada prosedur operasi standard (SOP) pencegahan penyakit perlu terus diamalkan setiap individu sama ada di premis pekerjaan, rumah dan ketika melakukan aktiviti sosial. Selain itu, setiap individu layak sangat digalakkan untuk mengambil dos penggalak Covid-19 kerana dos tambahan ini boleh membantu meningkatkan tahap imuniti badan melawan virus terbabit.

Bagaimanapun, sehingga 6 Julai, hanya 49.5 peratus daripada penduduk di negara ini menerima dos penggalak sedangkan kerajaan mempermudahkan pengambilan dos ini untuk semua.

Senario dan angka ini tentunya membimbangkan kerana berdasarkan pemerhatian penulis selepas kerajaan mengumumkan fasa peralihan ke endemik, ada individu tidak memakai pelitup muka ketika berada di dalam bangunan atau pejabat serta tidak lagi mengamalkan penjarakan fizikal.

Sebenarnya, ini memberi ruang virus yang sedia ada dalam komuniti boleh terus merebak. Ada juga individu tidak sihat, batuk atau selesema masih hadir ke tempat ibadat yang kita maklum menambahkan risiko jangkitan terutama golongan dewasa dan berumur.

Realitinya, risiko dijangkiti dan kemudaratan akibat Covid-19 masih serius dan perlukan kerjasama semua pihak mengawal penularan pandemik.


KM Melaka baharu cadang dua ADUN pembangkang segera ‘menyeberang’

Ahli Dewan Undangan Negeri (DUN) pembangkang di Melaka dicadangkan supaya ‘menyeberang’ menyertai kerajaan negeri yang baharu dibentuk bersama dengan DAP, kata Datuk Seri Ab Rauf Yusoh.

Ketua Menteri Melaka baharu dilantik itu berkata dua ADUN pembangkang masih mempunyai masa untuk menyertai kerajaan negeri ditadbirnya sebelum pembentangan Enakmen Anti Lompat Parti yang dijadual diadakan pada Jun ini.

“Kita hanya tinggal dua orang pembangkang (dan) saya sasar sebelum Enakmen Anti Lompat Parti dibentangkan, negeri Melaka akan ‘zero’ pembangkang.

“Saya harap mereka mahu ‘menyeberangi jambatan’ menyertai kami (Kerajaan Perpaduan) sebelum kita bentangkan enakmen itu dan kalau itu berjaya, sayalah manusia paling bahagia di Melaka,” katanya dipetik laporan BH.

Untuk rekod, DUN Melaka mempunyai wakil rakyat pembangkang iaitu Ahli Dewan Undangan Negeri (ADUN) Bemban, Dr Yadzil Yaakub dan ADUN Sungai Udang, Dr Mohd Aleef Yusof, ia susulan pembentukan kerajaan UMNO bersama dengan Pakatan Harapan (PH) di Melaka sebaik pertukaran pentadbiran kerajaan negeri berlaku baru-baru ini.

Mengulas lanjut Ab Rauf yang juga Pengerusi Badan Perhubungan UMNO negeri berkata, semua ADUN blok kerajaan akan diangkat menganggotai barisan pentadbiran kerajaan negeri menerusi pelantikan mereka sebagai Timbalan EXCO.

“Sekarang kita dah ada 26 kerusi ADUN kerajaan, kita (BN) menang 21 kerusi, lima daripada blok Pakatan Harapan (PH) iaitu empat DAP dan satu Amanah (jadi) macam mana mereka nak lawan,” katanya.

Sehingga kini, hanya tujuh negeri menguatkuasakan undang-undang lompat parti iaitu Selangor, Pulau Pinang, Perak, Perlis, Negeri Sembilan, Kelantan dan Sarawak.


PRN: Majikan tak benar pekerja undi berdepan tindakan

Mana-mana majikan yang tidak membenarkan pekerjanya keluar mengundi pada pilihan raya negeri (PRN) di enam negeri, 12 Ogos depan bakal berdepan tindakan undang-undang.

Timbalan Menteri Sumber Manusia, Mustapha Sakmud berkata peruntukan dalam Subseksyen 25(3) Akta Kesalahan Pilihan Raya 1954 membolehkan majikan terlibat didenda sebanyak RM5,000 atau dipenjara selama setahun.

Sementara itu katanya, majikan perlu membenarkan pekerja yang mengundi di luar kawasan mengambil cuti tahunan.

“Semua majikan perlu patuh dan benarkan pekerja mereka pulang untuk turun mengundi.

“Sekiranya ada majikan tak benarkan, pekerja boleh buat aduan pada Suruhanjaya Pilihan Raya (SPR) berhubung perkara itu dan tindakan segera akan diambil pada majikan terbabit.

“Jadi saya nasihatkan majikan di negara ini supaya patuh akta ditetapkan selain benarkan pekerja-pekerja mereka pulang mengundi pada PRN tidak lama lagi diadakan,” katanya, lapor Sinar Harian.

Hari pengundian bagi PRN akan dilaksanakan serentak 12 Ogos depan sementara penamaan calon ditetapkan pada 29 Julai ini.

Pilihan raya kali ini melibatkan 245 kerusi DUN bagi enam negeri iaitu Kedah 36 kerusi, Kelantan 45 kerusi, Terengganu 32 kerusi, Pulau Pinang 40 kerusi, Selangor 56 kerusi dan Negeri Sembilan 36 kerusi.

PRN enam negeri itu juga akan menyaksikan sebanyak menjadi rebutan parti-parti bertanding pada pilihan raya negeri kali ini untuk mendapatkan mandat rakyat.


Baharui pasport enam bulan sebelum tarikh luput

Suruhanjaya Tinggi Malaysia di Singapura menasihati rakyat Malaysia di republik itu untuk memohon atau memperbaharui pasport masing-masing sekurang-kurangnya enam bulan sebelum tarikh luput.

Suruhanjaya Tinggi itu memaklumkan berlaku peningkatan drastik permohonan dan pembaharuan pasport berikutan pelaksanaan langkah-langkah kawalan sempadan oleh Malaysia dan Singapura sejak April 2020.

Dalam kemas kini di Facebooknya semalam, Suruhanjaya Tinggi menyatakan sejumlah 60,387 pasport dikeluarkan pada 2020 berbanding 24,000 pasport pada 2019, meningkat 151 peratus.

Sementara itu, sejak Januari 2021, sejumlah 69,993 pasport telah dikeluarkan setakat ini.

Tempoh pemprosesan permohonan baharu dan pembaharuan pasport di Suruhanjaya Tinggi adalah lapan minggu, ‘dengan syarat semua dokumen sokongan yang diserahkan lengkap’.

Rakyat Malaysia diingatkan bahawa permohonan dan pembaharuan pasport dan pengambilan di Suruhanjaya Tinggi hanya menerusi janji temu sahaja selaras dengan langkah-langkah kesihatan yang ditetapkan Singapura.

Pasport perlu segera diambil sebaik mendapat pemberitahuan dari Suruhanjaya Tinggi.

Pihak Suruhanjaya Tinggi juga telah mengambil pelbagai inisiatif untuk mengendalikan peningkatan drastik permohonan/pembaharuan dan pengambilan pasport.

Antaranya, waktu perkhidmatan kaunter dilanjutkan sehingga 7 malam sejak Julai 2020; pencetakan pasport di Pejabat Imigresen di Johor sejak September 2020; dan pelaksanaan sistem e-janji temu dan sistem ‘dropbox’ sejak Februari 2021.


Pengeluaran berkala menafikan hak pencarum KWSP, Pemuda MCA kritik kerajaan

Pemuda MCA mengkritik rancangan kerajaan menimbang untuk mewajibkan pengeluaran berkala bagi pesara apabila mencapai umur persaraan sukarela pada usia 55 tahun.

Timbalan Pengerusi Pemuda MCA, Tan Chee Hiong berkata kerajaan campuran sepatutnya mencari alternatif untuk menambah simpanan pencarum Kumpulan Wang Simpanan Pekerja (KWSP) dan bukannya menafikan hak pencarum dengan memperkenalkan langkah baharu tersebut.

“Saya percaya Kerajaan Perpaduan harus mencari jalan untuk menambah simpanan ahli KWSP, sekali gus memastikan mereka dapat menikmati kehidupan yang selesa selepas bersara. Ini adalah pelan yang lebih membina berbanding dengan menafikan ahli KWSP autonomi ke atas simpanan mereka sendiri.

“Selain itu, dasar yang keras dan ketat sebegini sudah pasti akan membawa kepada ketidakpercayaan dan keraguan orang ramai terhadap kerajaan,” katanya dalam satu kenyataan.

Ujarnya lagi, langkah tersebut akan menambah rasa tidak yakin rakyat terhadap kerajaan Datuk Seri Anwar Ibrahim yang lemah dalam pengurusan kewangannya.

Di samping itu, mengambil hak untuk pengeluaran sekali sahaja boleh menyebabkan hilang keyakinan terhadap keupayaan kerajaan untuk menguruskan kewangannya.

“Orang ramai mungkin didorong oleh pihak tertentu untuk mempercayai bahawa kerajaan tidak mempunyai pilihan selain memasukkan rizab KWSP mereka untuk menstabilkan ekonomi,” ujarnya lagi.

Dalam pada itu, Chee Hiong berkata penambahbaikan ekonomi sesebuah negara bukan hanya bergantung kepada dasar mengurangkan kos semata-mata tetapi perlu mempunyai hala tuju yang lebih mampan.

“Kunci kepada reformasi ekonomi bukan hanya tentang mengurangkan kos, tetapi juga tentang mempunyai hala tuju baharu untuk pertumbuhan ekonomi, seperti meningkatkan tahap pendapatan rakyat.

“Oleh itu, ekonomi secara keseluruhan harus dikaji untuk mencari punca, bukannya hanya tertumpu kepada cara mengurangkan perbelanjaan KWSP.

“Semua pembaharuan dasar yang baik bermula daripada keperluan rakyat, bukannya hanya mempertimbangkan isu dari perspektif makro. Diharapkan kerajaan dapat mengumpul pendapat orang ramai sebelum melaksanakan dasar baharu ini agar dapat membuat keputusan yang bijak dan berkira,” katanya lagi.


PN tidak calonkan Ismail Sabri sebagai PM hadapi PRU-15

Perikatan Nasional (PN) tidak mengambil pendirian yang sama dengan UMNO dan Barisan Nasional (BN) dalam mencalonkan Datuk Seri Ismail Sabri Yaakob sebagai Perdana Menteri (PM) bagi menghadapi Pilihan Raya Umum Ke-15 (PRU-15).

Pengerusi PN yang juga Presiden Bersatu Tan Sri Muhyiddin Yassin berkata keputusan untuk mengekalkan Ismail Sabri sebagai PM dibuat oleh Majlis Tertinggi (MT) UMNO atau BN dan tidak ada kaitan dengan PN atau Bersatu.

“Itu soal parti… UMNO ataupun Barisan Nasional.. dia nak calon siapa saja… kita dengar saja.. tapi saya tak perlu nak komen apa-apa… bukan?,” katanya pada sidang media selepas meninjau Lapangan Terbang Antarabangsa Kuala Lumpur (KLIA) hari ini.

Ditanya lebih lanjut, Muhyiddin berkata beliau tidak perlu memberi apa-apa ulasan kerana sekarang ini pun Ismail Sabri adalah PM, tetapi PN tidak mengambil pendirian yang sama seperti UMNO.

“Pasal Perdana Menteri yang ada sekarang pun Datuk Ismail juga. Tapi ke hadapan itu kita tak pasti.

“Kalau dia yang mencalonkan… itu pihak Barisan Nasional.

“Kita Perikatan Nasional tidak ambil pendirian yang sama,” katanya

Pada masa sama Muhyiddin berkata beliau akan mendapatkan penjelasan daripada Ismail Sabri berhubung kenyataan untuk tidak menyambung semula perjanjian persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) selepas tamat pada 31 Julai ini.

Menurutnya pada pertemuan pimpinan PN dengan PM minggu lalu pun mereka ada membincangkan berhubung MoU itu.

“Pada waktu itu perdana menteri pun beritahu dan kami bersetuju bahawa belum ada apa-apa perundingan nak dibuat sama ada nak lanjut atau tak dilanjut. Jadi saya setuju tentang pendirian itu.

“Tapi hari ini ada keputusan yang agak berbeza sedikit. Nanti kita nak dapatkan penjelasanlah. Adakah dia nak berhentikah ataupun nak lanjut lagi… wallahuaklam,” katanya.

Terdahulu, hari ini Ismail Sabri berkata sebagai Naib Presiden UMNO beliau akur dengan keputusan Majlis Tertinggi (MT) untuk tidak meneruskan MoU itu.

Menurutnya, beliau tertakluk kepada keputusan yang dibuat MT UMNO, lapor Bernama.

Semalam MT UMNO memutuskan MoU antara kerajaan Persekutuan dan PH yang berakhir 31 Julai ini, tidak diteruskan lagi.

Pada 13 September 2021, kerajaan memeterai MoU Transformasi dan Kestabilan Politik yang ditandatangani Ismail Sabri bersama ketua-ketua parti PH iaitu Presiden PKR Datuk Seri Anwar Ibrahim, Setiausaha Agung DAP ketika itu Lim Guan Eng, Presiden Parti Amanah Mohamad Sabu dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.


Menteri hadir ketika PMQ di Parlimen untuk ‘jilat’ boss sahaja: Wan Saiful

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan mengingatkan Menteri Komunikasi dan Digital, Fahmi Fadzil tidak ‘spin’ kehadiran Ahli Parlimen di Dewan Rakyat, terutama ketika Waktu Pertanyaan Perdana Menteri (PMQ).

Ini disebabkan Fahmi sendiri pun hanya hadir ketika Perdana Menteri, Datuk Seri Anwar Ibrahim berada dalam dewan dan hilang tidak lama kemudian.

“Tak perlulah nak ‘spin’ mengatakan orang itu tak hadir, orang ini tak hadir seperti yang beliau buat kelmarin. Kenapa pula fokus masa Waktu Pertanyaan Perdana Menteri (PMQ) saja dan bukan waktu lain?

“Sebenarnya kelmarin Fahmi sendiri pun hanya hadir bila Anwar Ibrahim ada dalam Dewan. Lepas tu dia terus hilang. Bila pecah tembelang, nak bagi alasan apa? Adakah kehadiran di Parlimen ialah untuk menjilat boss saja,” katanya di laman Facebook miliknya hari ini.

Menurutnya, ketika di Dewan Rakyat kelmarin iaitu ketika Menteri Pengangkutan, Anthony Loke membahaskan rang undang-undang berkaitan kementerian beliau, semua kerusi MP dalam blok yang beliau duduk kosong.

“Anthony kata Menteri dan Timbalan Menteri terpaksa ke Dewan Negara kerana menjawab soalan di sana. Maka saya terus pergi ke Dewan Negara untuk check.

“Cuba lihat gambar kedua yang saya ambil. Saya hanya nampak Datuk Seri Mohamad Sabu, Datuk Seri Zambry Abdul Kadir dan satu dua Timbalan Menteri. Tak lah seramai yang digambarkan oleh Anthony Loke,” katanya.

Wan Saiful mendakwa persepsi yang diberikan oleh Anthony Loke tidak betul kerana MP kerajaan yang tidak hadir Dewan Rakyat sebenarnya tiada di Dewan Negara.

“Tapi, saya tak mahu komen mengenai isu kehadiran Dewan Rakyat. Bagi saya ini bukan perkara pokok. Kita harus faham bahawa hakikatnya, selain berbahas di Dewan Ahli-Ahli Parlimen juga ada tugas dan tanggungjawab lain yang juga wajib mereka laksanakan.

“Kita mesti adil dalam hal ini. Saya juga ada tidak hadir beberapa hari kerana menguruskan hal mahkamah dan peguam, dan ada hari saya terpaksa ke Tasek Gelugor untuk mesyuarat.

“Ada pula MP yang jadi Menteri, Timbalan Menteri, Ahli Lembaga agensi, atau berjawatan dalam parti, mereka terpaksa pergi menunaikan semua tanggungjawab itu. Ada juga yang menghadiri Kamar Khas, APPG, mesyuarat portfolio, atau bertemu pengundi yang mahu jumpa di Parlimen atau di luar.

“Malahan ada juga MP yang terpaksa keluar sekejap menjalankan tanggungjawab sebagai ibu bapa, atau tanggungjawab dalam persatuan atau syarikat yang mereka pegang amanah jawatan. Semua ini adalah asbab yang valid,” katanya.

Beliau juga menjelaskan dalam kalangan Ahli Parlimen PN, mereka punya kesedaran tinggi mengenai keperluan untuk hadir Dewan Rakyat selain persediaan untuk berbahas dibuat dengan rapi dan setiap hari akan berbincang pembahagian data, fakta dan peranan demi memastikan semak imbang yang baik.

“Jika ada dalam kalangan kami yang lewat atau tak dapat hadir, kami biasanya maklumkan kepada Ketua Whip, walaupun ramai yang terus tulis dalam whatsapp group MP PN saja supaya semua rakan- rakan juga tahu. Jadi tak perlulah cuba wujudkan persepsi songsang atau spin berlebihan.

“Saya lebih suka jika kita buat dua perkara iaitu memastikan kualiti perbahasan, soalan dan jawapan di kalangan mereka yang hadir adalah tinggi dan baik. Jangan jadi cacamarba seolah-olah kata-kata kita dalam Dewan tak penting, dan pastikan paksi kita ialah fakta.

“Seterusnya mempertingkat komitmen untuk kehadiran yang lebih baik. Ini tak boleh dielak. Memang mesti pastikan secara berterusan. Jika kita dapat pastikan dua perkara ini berlaku, baik di pihak kerajaan mahupun pembangkang, saya yakin peranan parlimen sebagai badan legislatif dalam demokrasi berparlimen akan jadi lebih matang dan efektif,” katanya.


Beban kerja tinggi, siasatan klinikal tertangguh punca kes lewat dilapor

Kementerian Kesihatan Malaysia (KKM) hari ini menjelaskan kematian yang dilaporkan (reported deaths) adalah kes berdasarkan hari ianya diumumkan kepada orang ramai, manakala kematian sebenar pula adalah merujuk kepada tarikh sebenar pesakit meninggal dunia.

Ketua Data Pusat Kesiapsiagaan dan Tindak Cepat Krisis Kebangsaan (CPRC) KKM, Dr Mahesh Appannam juga menjelaskan perbezaan laporan mengenai kes kematian disebabkan jangkitan Covid-19, berbanding kes kematian dengan Covid-19.

“Kematian yang disebabkan jangkitan Covid-19 adalah kes kematian yang telah disahkan berpunca daripada jangkitan Covid-19 melalui siasatan klinikal.

“Kematian dengan Covid-19 pula ialah pesakit didapati positif Covid-19 ketika kematian berlaku atau sebelum kematian berlaku. KKM hanya fokus kepada kes kematian disebabkan jangkitan Covid-19 kerana angka kematian yang tepat ini penting untuk analisis keberkesanan vaksin, penentuan kadar kematian dan sebagainya.

“Namun, maklumat ini mengambil masa yang lama kerana setiap kes kematian akibat Covid-19 perlu melalui proses bedah siasat dan audit klinikal,” katanya.

Beliau berkata demikian susulan angka kematian semalam yang menunjukkan 592 pesakit meninggal dunia, adalah termasuk kes-kes tertunggak. Sedangkan kematian sebenar pada Sabtu hanya membabitkan 100 pesakit.

Sehubungan itu, KKM dilaporkan sedang melakukan proses pembersihan data kes tertunggak bagi memastikan laporan kes berkaitan Covid-19 lebih tepat dan telus.

Mengulas lanjut, Dr Mahesh berkata antara akhir Julai hingga akhir Ogos, petugas KKM menanggung beban kerja yang tinggi terutama di Lembah Klang dan ini menyebabkan siasatan klinikal tertangguh sekali gus lewat dilaporkan.

“Ini bermakna, terdapat kes kematian akibat Covid-19 yang telah berlaku beberapa minggu lalu tetapi hanya dilaporkan hari ini kerana hasil siasatan dan laporan audit baru sahaja diperoleh,” katanya.

Beliau berkata KKM sememangnya telus dan mahu kekal telus dalam melaporkan jumlah kematian akibat Covid-19 kepada seluruh rakyat Malaysia.

Namun, katanya, adalah penting juga untuk orang ramai mendapat gambaran sebenar mengenai trend di Lembah Klang yang menunjukkan penurunan ketara jumlah kematian, seperti yang dijangka apabila peratusan liputan vaksinasi semakin tinggi.

“Oleh itu, KKM membuat keputusan untuk lebih telus dengan melaporkan kedua-dua maklumat ini supaya rakyat mendapat gambaran yang lebih jelas tentang situasi yang berlaku.

“Ini termasuklah tarikh kematian sebenar dan tarikh dilaporkan bagi setiap kes kematian dan juga BID yang berlaku. Data-data ini boleh diakses melalui data sumber terbuka, Github,” katanya.


Beberapa daerah di N. Sembilan, Melaka masih tiada elektrik: TNB

Tenaga Nasional Berhad (TNB) memaklumkan beberapa daerah di Negeri Sembilan dan Melaka masih terputus bekalan elektrik akibat bencana banjir yang melanda di negeri tersebut.

Dalam satu kenyataan, TNB berkata kerja-kerja sedang giat dijalankan bagi menyambung bekalan elektrik yang terputus dan akan disalurkan secara berperingkat memandangkan keadaan banjir yang masih belum reda sepenuhnya.

“Usaha-usaha sedang giat dijalankan bagi memastikan bekalan elektrik di kawasan-kawasan terlibat dapat disalurkan secara berperingkat, bergantung kepada akses dan keadaan setempat,” katanya melalui laman Facebook rasmi TNB Careline, hari ini.

Kawasan yang belum mendapat bekalan elektrik itu merangkumi dua kawasan di Seremban, satu kawasan di Tampin bagi Negeri Sembilan dan dua kawasan di Masjid Tanah, satu kawasan di Merlimau bagi Melaka, manakala satu kawasan di Kuala Lumpur turut terlibat.

Kawasan yang belum mendapat bekalan elektrik ekoran penutupan bekalan oleh TNB di Melaka dan Negeri Sembilan demi keselamatan orang ramai disebabkan hujan lebat.

Dalam pada itu, TNB juga memaklumkan bekalan elektrik di 184 kawasan di Selangor yang terjejas akibat banjir sudah dipulihkan sepenuhnya, setakat pukul 3 petang ini.


Jangkitan baharu di lapan negeri naik semula, kes di Kelantan melonjak

Hanya sehari sahaja semua negeri dan Wilayah Persekutuan tidak merekodkan peningkatan jangkitan baharu iaitu semalam, namun dalam tempoh 24 jam sehingga 12 tengah hari tadi, kes baharu meningkat semula.

Serentak peningkatan jumlah jangkitan harian daripada 4,854 semalam kepada 4,885 hari ini, kes baharu di lapan negeri turut naik semula.

Berdasarkan laporan harian Jabatan Kesihatan Negeri-Negeri hari ini, kes di Kelantan melonjak daripada 486 semalam kepada 683 kes hari ini, meningkat 197 kes, menjadikan jumlah kumulatif sebanyak 152,394 dengan 144,514 pesakit telah sembuh.

Sehingga semalam, Kelantan merekodkan 6,111 kes aktif termasuk 4,673 pesakit menjalani kuarantin di rumah; 813 ditempatkan di PKRC; 583 dimasukkan ke hospital; dan 42 pesakit dirawat di unit rawatan rapi (ICU) dengan 25 daripadanya memerlukan alat bantuan pernafasan.

Negeri itu juga merekodkan 1,121 kes kematian, termasuk 242 pesakit yang meninggal dunia sebelum menerima rawatan perubatan atau kes ‘brought in death’ (BID).

Tujuh lagi negeri yang mencatat peningkatan jangkitan baharu hari ini ialah Sabah sebanyak 485 kes berbanding 437 semalam; diikuti Kedah (472 kes hari ini, 275 semalam); Pahang (356 hari ini, 262 semalam); Perak (228 hari ini, 177 semalam); Putrajaya (70 hari ini, 31 semalam); dan Perlis (13 hari ini, 12 semalam).

Melaka yang baharu saja menyelesaikan Pilihan Raya Negeri Ke-15 Sabtu lalu, turut mencatat peningkatan jangkitan baharu hari ini apabila merekodkan 291 kes berbanding 142 kes semalam.

Sementara itu, jumlah jangkitan di Selangor turun lagi hari ini kepada 968 kes, berbanding 1,365 kes semalam.

Sejak awal tahun lalu hingga tengah hari tadi negara merekodkan 2,591,486 kes positif Covid-19, dengan 2,493,437 kes telah sembuh.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan tujuh kluster baharu dikesan menjadikan keseluruhannya 5,888 kluster dengan 5,655 kluster telah ditamatkan dan 233 masih aktif.

Beliau berkata, daripada 4,885 kes yang dilaporkan hari ini, 91 kes atau 1.9 peratus adalah kategori 3, 4, dan 5; dan 4,794 kes (98.1 peratus) lagi adalah pesakit kategori 1 dan 2.

Seramai 549 pesakit kini dirawat di ICU, termasuk 274 yang memerlukan alat bantuan pernafasan.

Sebanyak 4,867 kes yang dilaporkan hari ini adalah jangkitan tempatan, termasuk 135 melibatkan bukan warganegara, dan 18 kes import dengan tiga pesakit adalah rakyat asing.


Pengubahan wang haram RM3.41 juta, bekas pengawai bank didakwa

Seorang bekas pegawai bank dihadapkan ke Mahkamah Sesyen Butterworth hari ini atas 14 pertuduhan pengubahan wang haram berjumlah RM3.41 juta antara 2017 hingga 2019 melibatkan 12 mangsa.

Tertuduh, R. Ganesan, 35, mengaku tidak bersalah atas kesemua pertuduhan itu di hadapan Hakim Noor Aini Yusof, lapor Bernama.

Menurut kertas pertuduhan, kesemua kesalahan itu didakwa dilakukan di Malayan Banking Berhad cawangan Taman Inderawasih Perai antara 22 Ogos 2017 hingga 7 Okt 2019.

Ganesan didakwa melakukan kesalahan di bawah perenggan 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (Akta 613) yang boleh dihukum di bawah Subseksyen 4(1) akta yang sama.

Sabit kesalahan, tertuduh boleh dikenakan hukuman penjara maksimum 15 tahun dan juga boleh dikenakan denda tidak kurang lima kali ganda jumlah atau nilai hasil aktiviti haram atau peralatan kesalahan pada masa kesalahan itu dilakukan atau RM5 juta, yang mana lebih tinggi.

Kes dikendalikan oleh Timbalan Pendakwa Raya Muhamad Syeqal Che Murat manakala tertuduh diwakili peguam Pyara Singh.

Muhamad Syeqal tidak menawarkan jaminan terhadap tertuduh atas kesalahan dilakukan, namun Pyara merayu jaminan diberikan kepada anak guamnya dengan alasan tertuduh telah memberi kerjasama yang baik.

Mahkamah kemudian membenarkan tertuduh diikat jamin RM10,000 bagi setiap pertuduhan dengan seorang penjamin dan menetapkan 17 Jan 2022 sebagai tarikh sebutan semula kes untuk serahan dokumen.


Klip audio dengan Anwar sebelum ini pun Zahid cakap fitnah

Datuk Seri Ahmad Zahid Hamidi sebelum ini juga pernah mendakwa menjadi mangsa fitnah berhubung klip audio tular dengan Presiden PKR, Datuk Seri Anwar Ibrahim dan selebihnya isu tersebut kini menjadi sejarah dan tidak terjawab sehingga sekarang.

Sebelum ini, Presiden UMNO itu bersama Anwar membuat penafian bersungguh-sungguh kononnya klip audio tersebut adalah komplot politik jahat untuk menyerang mereka berdua.

“Saya menafikan sekeras-kerasnya bahawa terdapat perbualan seperti dalam klip audio dan ingin menegaskan bahawa tidak ada perbualan antara saya dan Anwar selepas Perhimpunan Agung UMNO baru-baru ini,” kata Zahid dalam kenyataan pada April lalu selepas tular klip audio tersebut.

Zahid beranggapan penafian tersebut akan meredakan krisis dalaman UMNO, sebaliknya majoriti pemimpin parti sudah meragui akan kredibiliti Presiden mereka itu dan merasakan tertipu dengan mainan politik yang dicatur bersama dengan Ketua Pembangkang.

Anwar walaupun tidak membuat pengakuan secara langsung berhubung klip audio tersebut bagaimanapun mempertahankan perbualan telefon dengan Zahid itu bukan menjadi satu kesalahan besar.

Malahan, Anwar semasa diwawancara Prof Datuk Dr Mohamad Agus Yusoff berhubung isu audio tersebut secara terbuka mempertahankan klip audio bersama Zahid itu dengan berkata:

“Kalau betul.. kalau betul.. apa masalahnya? Ada khianat di situ? Ada rasuah di situ? Ada kesalahan jenayah? Tidak ada.”

Semalam, Agenda Daily hanya sekadar melaporkan satu tangkap layar yang tular di media sosial berhubung kononnya wujud arahan daripada Zahid yang mengarahkan supaya pimpinan UMNO untuk turut menjemput wakil DAP dalam setiap program anjuran parti itu.

Tangkap layar itu tular susulan langkah Ketua Wanita UMNO merangkap Menteri Pengajian Tinggi, Datuk Noraini Ahmad yang mengadakan lawatan kerja bersama pemimpin DAP di Universiti Kebangsaan Malaysia pada 13 Mei baru-baru ini.

Lawatan tersebut bukan fitnah, malah ia dimuat naik sendiri Noraini dalam laman Facebooknya.

Zahid juga sudah membuat penafian dan mendakwa pihak Agenda Daily membuat fitnah jahat terhadap UMNO berhubung isu tersebut dan kami juga melaporkan kenyataan Zahid dalam portal kami sebagai tanda tidak berat sebelah dalam laporan kami.

Agenda Daily tidak mempunyai niat tidak baik terhadap mana-mana individu atau parti politik, kami hanya sekadar melaporkan berita untuk maklumat sampai kepada orang ramai sama juga dalam laporan kami berhubung isu Palestin-Israel sehingga portal kami digodam oleh pihak luar yang tidak berpuas hati dengan laporan kami.

Untuk Zahid mendakwa Agenda Daily mempunyai niat jahat terhadap UMNO adalah sama sekali tidak tepat dan faktanya ia menyeleweng sama sekali.

Agenda Daily juga ingin bertanya kepada Zahid, apa sudah jadi dengan laporan polis yang dikatakan mahu dibuat berhubung dengan klip audio yang tular tersebut?

Pemimpin UMNO lain pun sudah letih menjawab bila ditanya akar umbi berhubung isu klip tersebut, bukan sebab apa, mereka pun tertanya-tanya apa hubungan istimewa Datuk Seri dengan Anwar selama ini.


Hubungan Armada, Pemuda PAS kekal akrab, kata Wan Fayhsal

Hubungan dan kerjasama antara sayap Pemuda Bersatu, Armada, dengan Dewan Pemuda PAS Pusat tetap akrab walaupun terdapat isu yang boleh dikaitkan antara kepemimpinan tertinggi kedua-dua parti.

Ketua Armada Malaysia Senator Wan Ahmad Fayhsal Wan Ahmad Kamal berkata sayap kedua-dua parti itu masih boleh bekerjasama dalam apa jua keadaan ketika ini.

“Saya Timbalan Ketua Pemuda Perikatan Nasional (PN). Ketua Pemuda PN adalah Ustaz Ahmad Fadhli Shaari yang juga Ahli Parlimen Pasir Mas merangkap Ketua Pemuda PAS Malaysia.

“Saya tiada masalah bekerjasama dengan beliau, kita tidak ada sebarang ketegangan…kita ikut arahan daripada parti induk.

“Jadi, kami buat kerja kami seperti biasa, kecuali ada arahan yang lain.

“Setakat ini tidak ada sebarang arahan yang tidak ada kerjasama atau sebaliknya, kita dalam satu saf untuk berdepan Pilihan Raya Umum Ke-15 (PRU-15),” katanya menurut beritabersatu.

Sementara itu, Wan Ahmad Fayhsal berkata, sebagai sayap Bersatu, Armada bersedia menerima apa sahaja arahan yang dikeluarkan oleh parti untuk persiapan pada PRU-15.

Meskipun terpaksa bertembung dengan Barisan Nasional pada pilihan raya itu, mereka tetap bertanding walaupun bukan kemahuan Bersatu atau PN untuk berseteru dan perkara itu telahpun cuba untuk dielakkan.

“Jadi, kita kenalah bersiap sedia dengan sebarang kemungkinan…dengan BN ke, dengan GTA (Gerakan Tanah Air) ke dengan PH ke kita ready saja, itu lumrah dalam politik,” tambahnya.


Penderma darah lelaki diarah pulang enggan jawab hamil atau tidak

Selama hampir 50 tahun, Leslie Sinclair telah memberikan 125 pain darah. Tetapi hasratnya untuk kali terakhir ditolak apabila dia enggan menjawab soalan sama ada dia hamil atau tidak.

Sinclair, 66, diminta mengisi borang yang bertanya sama ada dia sedang mengandung atau telah hamil dalam tempoh enam bulan lalu.

Apabila dia mengadu bahawa sebagai seorang lelaki berusia 60-an soalan ini tidak terpakai dan dia tidak perlu menjawabnya, Sinclair berkata kakitangan di klinik memberitahunya bahawa mereka tidak boleh menerima darahnya.

Pertengkaran berlaku ketika Perkhidmatan Kesihatan Nasional (NHS) England melancarkan kempen awal minggu ini untuk merekrut sejuta lagi penderma darah dalam tempoh lima tahun akan datang selepas jumlahnya menurun semasa pandemik Covid-19.

Perkhidmatan Pemindahan Darah Kebangsaan Scotland (SNBTS) memulakan usaha awal bulan ini untuk mencari 16,000 penderma baharu pada tahun akan datang.

Ia berlaku malam tadi apabila semua penderma berpotensi ditanya sama ada mereka hamil untuk ‘menggalakkan keterangkuman’ dan kerana kehamilan ‘tidak sentiasa jelas secara visual’.

Marah dengan keengganan mengambil darahnya, Sinclair berlalu pergi dan malam tadi menceritakan kekecewaannya terhadap keputusan ‘tidak masuk akal’ itu.

Bapa kepada dua anak, dari Stirling di tengah Scotland, berkata dia berasa marah kerana telah menderma darah sejak berumur 18 tahun dan gembira berbuat demikian tanpa sebarang masalah.

“Selalu ada borang untuk diisi dan tidak mengapa – mereka cenderung bertanya tentang keadaan perubatan atau penyakit – dan jelas kerana darah perlu selamat.

“Kali ini, ada soalan yang saya tidak pernah lihat sebelum ini: ‘Adakah anda hamil, atau adakah anda telah hamil dalam tempoh enam bulan yang lalu?’ yang memerlukan jawapan ya atau tidak,” katanya.

“Saya menunjukkan kepada kakitangan bahawa adalah mustahil untuk saya berada dalam kedudukan itu tetapi saya diberitahu bahawa saya perlu menjawab, jika tidak, saya tidak boleh memberikan darah.

“Saya memberitahu mereka itu soalan bodoh dan jika saya terpaksa pergi, saya tidak akan kembali, dan itu sahaja, saya menunggang basikal pergi.

“Ia tidak masuk akal dan ia membuatkan saya marah kerana ada orang yang sedang menunggu darah, termasuk kanak-kanak, dan sangat memerlukan bantuan. Tetapi mereka telah menafikan darah saya kerana kewajipan menjawab soalan yang tidak mungkin dijawab,” katanya lagi.

Sinclair berkata isterinya Margaret, 59, juga terkejut, sambil menambah bahawa dia juga tidak dapat memahami proses soalan yang wajib dijawab.

Sinclair, seorang pesara pemandu untuk sebuah syarikat kejuruteraan, pergi ke Albert Halls di Stirling untuk mendermakan darah pada Rabu lalu. – Agensi


Keputusan kes Najib, Arul Kanda pinda laporan audit 1MDB ditangguh 3 Mac

Keputusan sama ada Datuk Seri Najib Razak dan bekas ketua pegawai eksekutif 1Malaysia Development Berhad (1MDB), Arul Kanda Kandasamy bebas atau diperintah membela diri ditangguh pada 3 Mac depan.

Sepatutnya keputusan berhubung kes pindaan laporan audit 1MDB itu dibuat pada 30 Januari, ia bagaimanapun ditangguh pada sehingga Mac.

Menurut laporan FMT, menerusi emel kepada pihak pendakwaan dan pembelaan, hari ini, Timbalan Pendaftar Mahkamah Tinggi Catherine Nicholas, berkata Hakim perbicaraan, Zaini Mazlan akan memberikan penghakimannya pada 3 Mac.

Tiada alasan diberikan bagi penangguhan itu.

Timbalan Pendakwa Raya Ahmad Akram Gharib, mengesahkan perubahan tarikh baru itu.

Beliau sebelum ini menetapkan 30 Jan sebagai tarikh keputusan selepas mendengar hujahan lisan daripada pihak berkaitan pada 16 Nov.

Pendakwa Raya Ad-Hoc Datuk Seri Gopal Sri Ram mengetuai pasukan pendakwaan, manakala bekas Perdana Menteri diwakili peguam Tan Sri Shafee Abdullah dengan Arul Kanda diwakili N Sivananthan.

Perbicaraan bermula pada 18 Nov 2019.

Najib didakwa menyalahgunakan kuasa bagi mendapatkan imuniti daripada tindakan perundangan dan mengarahkan pindaan dibuat terhadap laporan akhir audit 1MDB sebelum dibentangkan kepada Jawatankuasa Kira-kira Wang Negara (PAC).

Arul Kanda dituduh bersubahat bersama Najib melakukan kesalahan itu.

Kesalahan itu didakwa dilakukan di Jabatan Perdana Menteri di Putrajaya, antara 22 dan 26 Feb 2016.

Najib ketika ini sedang menjalani hukuman penjara 12 tahun di Penjara Kajang selepas Mahkamah Persekutuan mengekalkan sabitannya terhadap tujuh pertuduhan dalam kes SRC International, pada 23 Ogos lalu.


Kerja-kerja pemulihan LRT berjalan 24 jam, dijangka selesai tiga hari

Kerja-kerja membaik pulih perkhidmatan LRT Laluan Kelana Jaya yang terlibat kemalangan Isnin baru-baru ini dijangka siap sepenuhnya tiga hari lagi dengan operasi berjalan 24 jam tanpa henti oleh jurutera yang bertugas, kata Prasarana hari ini.

Dalam satu kenyataan, Prasarana berkata juruteranya bekerja sepenuh masa dengan tiga syif sejak dua malam lepas dan kerja hari ini memberi fokus untuk mengeluarkan kedua-dua tren yang terlibat dalam insiden.

“Kerja-kerja pemulihan berjalan lancar dan dijangka akan selesai dalam masa tiga hari seperti yang telah diumumkan oleh Menteri Pengangkutan.

“Sejurus selepas kerja-kerja menyelamat dan mengeluarkan mangsa pada malam berkenaan, pasukan pemulihan memulakan kerja mereka serta merta dengan membuat penilaian terhadap kerosakan dan diikuti dengan kerja-kerja awalan sebelum memulakan kerja-kerja pemulihan,” kata kenyataan itu.

Kerja membaik pulih tersebut melibatkan staf daripada Jabatan Penyelenggaraan Rangkaian Trek, Jabatan Stok Kereta (Rolling Stock), dan Jabatan Komunikasi dan Semboyan (Signalling and Communication Wayside) daripada kelima-lima rangkaian rel – LRT Laluan Kelana Jaya, LRT Laluan Ampang/Sri Petaling, MRT Laluan Kajang, MRT Laluan Putrajaya dan Laluan Monorel.

Kerja-kerja pemulihan memasuki hari kedua hari ini dengan kira-kira 50 staf kejuruteraan dan teknikal bekerja pada setiap syif.

Bahagian paling mencabar adalah untuk memisahkan gerabak-gerabak untuk kedua-dua tren dan menaikkan enam gerabak yang tergelincir kembali ke atas landasan.

Sehingga malam tadi, lima daripada enam gerabak berkenaan sudah berjaya dinaikkan.

“Kerja-kerja hari ini tertumpu kepada gerabak terakhir; dan kerja-kerja berkaitan dengan proses mengeluarkan tren, yang kemudiannya akan dibawa ke Depoh LRT Kelana Jaya di Subang,” kata kenyataan itu lagi.


Siti Bainun dera Bella tiap hari: Saksi

Saksi dalam kes membabitkan pengasas Rumah Bonda, Siti Bainun Ahd Razali memberitahu Mahkamah Sesyen Kuala Lumpur hari ini, bahawa remaja perempuan sindrom down yang dikenali sebagai Bella, didera setiap hari selama hampir empat bulan.

Yasmin Nahar Mahmood, 18, seorang penghuni Rumah Bonda berkata kejadian itu berlaku setiap malam sejak Mac 2021 hingga 24 Jun 2021.

“Saya dan Aida (penghuni rumah itu) turut diarahkan oleh Siti Bainun untuk memukul Bella,” katanya ketika pemeriksaan balas oleh peguam Farhan Maaruf yang mewakili Siti Bainun pada perbicaraan kesnya yang didakwa mengabai dan menganiaya remaja berumur 13 tahun itu.

Menceritakan sikap Bella sewaktu beliau kali pertama berjumpa remaja itu, Yasmin berkata pada mulanya Bella seorang periang dan suka bercakap tetapi dia berubah sikap apabila ternampak Siti Bainun.

“Bella takut sangat dengan Siti Bainun, sampaikan hendak keluar bilik pun dia takut-takut. Kena tengok kiri kanan,” kata Yasmin seperti dilapor Bernama.

Saksi pendakwaan kelima itu bagaimanapun tidak bersetuju dengan cadangan Farhan bahawa beliau senasib dengan Bella.

Disoal peguam itu mengapa saksi tersebut tidak keluar dari Rumah Bonda, Yasmin menjawab: “Sebab Siti Bainun tidak bagi”.

Sementara itu, Yasmin memberitahu mahkamah bahawa terdapat juga penghuni lain yang didera oleh Siti Bainun selain Bella, yang dikenali sebagai ‘Kakak Hidayah’.

Saksi itu mendedahkan perkara tersebut selepas tidak bersetuju dengan cadangan Farhan bahawa tiada kejadian seumpama Bella yang terjadi pada penghuni Rumah Bonda lain mahupun anak angkat kepada pengasas rumah kebajikan itu.

Disoal Farhan, apa yang Siti Bainun lakukan kepada Kakak Hidayah, saksi itu menjawab: “Bila Kakak Hidayah tidak mendengar arahan Siti Bainun, Siti Bainun tidak membenarkan Kakak Hidayah memegang, melihat dan menyusukan anaknya”.

Yasmin juga tidak bersetuju dengan cadangan peguam itu bahawa beliau inginkan layanan seperti puteri apabila tinggal di Rumah Bonda.

Menurut Yasmin, beliau perlu menjaga dan mengemas rumah kebajikan itu selain ditugaskan untuk mengemas tempat tidur dan mengurut Siti Bainun serta menyusun baju-baju pengasas rumah kebajikan tersebut.

Semasa disoal sama ada saksi itu menyayangi Siti Bainun, Yasmin menjawab: “Sayang”.

Bagaimanapun, Yasmin bersetuju dengan cadangan peguam terbabit bahawa perasaan sayang itu semakin berkurangan.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan di sebuah kondominium di Wangsa Maju, di sini antara Februari dan Jun 2021.

Pertuduhan mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung esok.